text:
Na iLoloma Cava o Rawa ni Solia Vei Jiova?
E KAYA o Jisu: “E marau vakalevu o koya e solia na ka, vakalailai o koya e taura na ka.” (Caka. 20:35) E yaga tale ga qori ena noda veiwekani kei Jiova. Na vuna? E vakarautaka o Jiova e levu na isolisoli eda marautaka, ia eda na marau vakalevu nida soli ka vua. Na iloloma cava eda rawa ni solia vei Jiova? E kaya na Vosa Vakaibalebale 3:9: “Mo rokovi Jiova ena nomu iyau.” Na noda “iyau” e wili kina na noda gauna, taledi, kaukaua, kei na ka eda taukena. Nida vakayagataka qori meda tokona kina na sokalou dina, eda sa soli ka tiko vei Jiova, eda na marau kina vakalevu.
Me baleta na ka eda taukena, na cava ena uqeti keda meda kua ni guilecava noda soli ka vei Jiova? E tukuna na yapositolo o Paula vei ira e Korinica mera “biuta vakatikitiki eso na ka” mera cautaka. (1 Kor. 16:2) Na cava mo cakava ke o via kila eso tale na itukutuku me baleta na cau ena nomu vanua? Yalovinaka raica na kato qo.
Ena so na vanua, e sega ni rawa na cau ena Internet. Ia o na raica ena vanua ni cau ena Internet eso tale na iwalewale ni cau. Ena so na vanua, ena laurai tale ga kina na taro e tarogi wasoma me sauma e levu na taro me baleta na cau.


c: text/html

text:
“Me Tini Vinaka na Cakacaka ni Vosota”
“Me tini vinaka na cakacaka ni vosota moni taucoko kina, moni vinaka ena ka kece, me kua ni dua na ka e yali vei kemuni.”—JEME. 1:4.
SERE: 135, 139
1, 2. (a) Na cava eda vulica vei Kitioni kei na 300 nona tamata? (Raica na imatai ni iyaloyalo.) (b) Cava e bibi kina na vosota me vaka e tukuni ena Luke 21:19?
DUA na ka na kaukaua ni vala. E liutaki ira na sotia ni Isireli na Turaganilewa o Kitioni nira cicimuria na kedra meca, oya na mataivalu ni Mitiani kei na nodra ito ena bogi taucoko me rauta ni 32 na kilomita! E vakamacalataka na iVolatabu na ka e yaco tarava: “E qai lako ina Joritani o Kitioni, e takosova. E oca sara o koya kei na 300 na tamata era tomani koya.” Ia se bera ni qaqa ena ivalu o Kitioni kei ira na nona tamata, ni se vo tiko e rauta ni 15,000 na meca. Vica vata na yabaki nodra vakatotogani tiko vei ira na kai Mitiani, ia era kila na Isireli ni se sega ni kena gauna mera soro kina. Me rawa nira vakawabokotaki ira na meca, ‘era cicimuri ira tiko ga’ ra qai vakadrukai ira na Mitiani.—Dvei. 7:22; 8:4, 10, 28.
2 E sega tale ga ni rawarawa noda vala nikua. E keda meca sara ga o Setani, nona vuravura, kei na noda malumalumu. Eso sa dede nodra vala tiko, ia era qaqa ena veitokoni i Jiova. Luke 21:19.) Na cava na ibalebale ni vosota? Na cava ena vukei keda meda vosota? Na cava eda rawa ni vulica vei ira na dau vosota? Na cava meda cakava “me tini vinaka na cakacaka ni vosota”?—Jeme. 1:4.Ena rairai veivakaocai ena so na gauna noda valuta tiko na keda meca, kei na noda waraka me cava na ituvaki ca qo. Ia se bera nida qaqa ena ivalu qori. E vakasalataki keda o Jisu nida na vakatovolei qai vakacacani ena iotioti ni veisiga qo, e tukuna tale ga ni noda qaqa ena vakatau tiko ena noda vosota. (Wilika
IBALEBALE NI VOSOTA
3. Na cava na ibalebale ni vosota?
3 Ena iVolatabu na vosota e sega ni vakaibalebaletaka wale ga noda vorata na ituvaki dredre. E okati kina noda vakasama, na lomada se ka eda cakava nida vakatovolei. O koya e vosota ena doudou, nuidei qai sega ni soro. E kaya e dua na ivola ni vosota e “ciqoma na ka dredre cava ga e takoso ena yalonuidei, sega ena yalosorosoro. Ena dei tu ga ena sega ni railesu. Se mani dredre vakacava na ituvaki, ena okata qori me ka lagilagi ni raica tiko na nona icovi.”
4. Na cava eda kaya kina ni loloma e uqeta na vosota?
4 Na loloma e uqeti keda meda vosota. (Wilika 1 Korinica 13:4, 7.) Nida lomani Jiova eda na vosota na ka kece me vakayacori kina nona inaki. (Luke 22:41, 42) Nida lomani ira na tacida eda na vosota nodra malumalumu. (1 Pita 4:8) Nida lomani watida eda na vosota na ituvaki ‘rarawataki’ era dau vakila mada ga na veiwatini era veilomani, ena dei tale ga kina noda vakawati.—1 Kor. 7:28.
CAVA ENA VUKEI IKO MO VOSOTA?
5. Na cava e ganiti Jiova kina me vukei keda meda vosota?
5 Kerei Jiova me vakaukauataki iko. O Jiova “na Kalou e vu ni vosota kei na vakacegu.” (Roma 15:5) O koya ga e kila vinaka na ituvaki dredre eda sotava, noda isususu kei na ivakarau ni lomada. E rawa gona ni vukei keda meda vosota. E kaya na iVolatabu: “E vakamamautaki ira na rerevaki koya ena ka era gadreva, e rogoca o koya na nodra tagi ni kere veivuke qai vakabulai ira.” (Same 145:19) E rawa vakacava ni sauma na Kalou noda masu?
6. Ena vakarautaka vakacava o Jiova na sala meda vosota kina?
6 Wilika 1 Korinica 10:13. Nida kerei Jiova me vukei keda meda vosota na veivakatovolei, ena ‘vakarautaka na sala’ meda dro kina. Vakacava e rawa ni veisautaka o Jiova na ituvaki me kauta tani na veivakatovolei? De dua. Ia levu na gauna e vakarautaka na sala meda “vosota rawa kina.” Io, ena vakaukauataki keda o Jiova meda ‘vosota na ka kece ena vosovoso kei na marau.’ (Kolo. 1:11) E kila vinaka ni vakaiyalayala na ka eda rawata, ena sega ni vakalaiva meda sotava e dua na ituvaki eda na sega kina ni yalodina.
7. Na cava eda vinakata kina na kakana vakayalo? Vakatauvatana.
7 Kania na kakana vakayalo me dei nomu vakabauta. E ulunivanua cecere duadua e vuravura na Everest, o koya e cabeta ena vinakati vua e rauta ni 6,000 na calorie (na kaukaua e solia na kakana) ena dua na siga. Me rawata nona icovi, ena vinakati vua e levu na calorie. Me rawa tale ga nida vosota ena noda bula vaKarisito da qai rawata noda icovi, ena vinakati meda kania Joni 6:27.wasoma na kakana vakayalo. E vinakati meda lewai keda vinaka meda vakayagataka noda gauna ena wiliwili, vuli vakataki keda, kei na soqoni vaKarisito. Ena vakaukauataka noda vakabauta na ‘kakana e tudei me rawati kina na bula tawamudu.’—
8, 9. (a) Na cava e vauci ena Jope 2:4, 5 nida vakatovolei? (b) Ni o vakatovolei, cava o rawa ni raitayaloyalotaka?
8 Nanuma nomu yalodina vua na Kalou. Ni vakatovolei na dauveiqaravi i Jiova, e levu tale na ka e okati kina. Na ka eda cakava nida vakatovolei, ena vakaraitaka ke da raici Jiova dina me Turaga Cecere ni Lomalagi kei na Vuravura se sega. E vakalewa na veiliutaki i Jiova o Setani ena vosa qo: “Ena solia na tamata na ka kece e tu vua me bula kina. Ia qo, dodoka mada na ligamuni qai tara sara na suina kei na lewena, ena vosavakacacataki kemuni e matamuni.” (Jope 2:4, 5) E vaka me tukuna o Setani ni sega ni vu mai lomada noda qaravi Jiova. Vakacava bau veisau o Setani? Sega vakadua! Oti tale e vica na senitiuri, ni kolotaki mai lomalagi o Setani, se vakatokai tiko ga me “o koya e dau beitaki ira na tacida, o koya e dau beitaki ira ena siga kei na bogi ena mata ni noda Kalou!” (Vkta. 12:10) E sega ni guilecava o Setani na ile e vauca na yalodina. E vinakata meda soro, meda kua tale ga ni tokona na veiliutaki cecere i Jiova.
9 Ni o vosota tiko na veivakatovolei, raitayaloyalotaka mada qo. E tiko o Setani kei na nona ito ena dua na yasana, era via raica na ka o na cakava ra qai kaya ni o na soro. Ena dua tale na yasana, o raici Jiova, na Luvena, ira na lumuti era sa vakaturi kei ira na agilosi e sega ni wiliki rawa. E vaka mera kailavaki iko tiko nira marautaka nomu vosota e veisiga kei na nomu tokona na veiliutaki cecere i Jiova. O qai rogoci Jiova ni vosa vei iko: “Mo vuku na luvequ mo vakamarautaka na lomaqu, me dua na vosa meu tauca vua sa beitaki au.”—Vkai. 27:11.
10. O na vakatotomuri Jisu vakacava ni o raica dei na icovi ni nomu vosota?
10 Raica dei na icovi ni vosota. Kaya mada o gole tiko ena dua na ilakolako balavu, o mani cegu ena lomadonu ni tanala balavu. E buto na vanua kece o rai kina. Ia o nuidei ni o na raica na rarama ni o yaco ena mua ni tanala. Ena so tale ga na gauna ena rairai vakayalolailaitaki iko na levu ni leqa. De dua e va tale ga qori na rai i Jisu. Ni vakamatei ena “kaunirarawa,” e vakalialiai qai vakamadualaki! Ia e vosota kece qori o Jisu “ena vuku ni marau e tu e matana.” (Iper. 12:2, 3) E raica dei na icovi ni nona vosota, vakabibi nona vakacerecerea na yaca i Jiova me vakadinadinataki tale ga na dodonu ni nona veiliutaki. E lekaleka ga nona vakatovolei o Jisu, ia e tawamudu nona icovi mai lomalagi. Nomu vakatovolei nikua ena rairai mosimosi qai vakavurarawa. Ia nanuma ni veivakatovolei qori e lekaleka wale ni o vakanamata ina bula tawamudu.
O IRA “NA DAU VOSOTA”
11. Na cava meda veivosakitaka kina nodra ivakaraitaki na “dau vosota”?
11 Eda sega ni vosota duadua. E uqeti ira na lotu vaKarisito na yapositolo o Pita mera vosota, ni vola: “Ni tudei ena nomuni vorati koya, me dei na nomuni vakabauta, ni oni kila ni veika rarawa vata ga qori era vakila tiko na tacimuni kece e vuravura.” (1 Pita 5:9) Eda vuli ena nodra ivakaraitaki na “dau vosota” meda tudei tiko ga, e vakadeitaka ni rawa nida vosota, ena vakaicovitaki tale ga noda yalodina. (Jeme. 5:11) Meda veivosakitaka mada e vica na ivakaraitaki. [1]
12. Na cava eda vulica ena ivakaraitaki ni jerupi e Iteni?
12 Jerupi. Na nodra rairai ena imatai ni gauna eso na kabula vakayalo vei Atama kei Ivi e vakavulici keda meda vosota na itavi dredre eda lesi kina. Na Kalou o Jiova e “biuta na jerupi kei na iseleiwau yame caudre cocowiriwiri ena tokalau ni were o Iteni me yadrava na sala ina vunikau ni bula.” [2] (Vkte. 3:24) Eda kila ni sega ni buli na jerupi me qarava na itavi qori! E sega tale ga ni inaki i Jiova vua na kawatamata me valavala ca qai talaidredre. Na jerupi e vakaitutu mai lomalagi, ia eda sega ni wilika ena iVolatabu me vosakudrukudrutaka na itavi e lesi kina, se raica me lolovira na itavi qori. E sega ni oca se soro. Ia e talairawarawa, e vosota tiko me yacova ni cava na itavi e lesi kina me sivia na 1,600 na yabaki, de dua ena gauna ni Waluvu!
13. E vosota vakacava o Jope nona vakatovolei?
13 Na peteriaki o Jope. Ke vakayalolailaitaki iko na ka e tukuna nomu itokani se dua e vale, o tauvimate bibi, se rarawataka nona takali e dua na wekamu voleka, e rawa ni vakacegui iko na ivakaraitaki i Jope. (Jope 1:18, 19; 2:7, 9; 19:1-3) E sega ni kila o Jope na vu ni nona rarawa, ia e sega ni soro. Na vuna? Ni “dau rerevaka na Kalou.” (Jope 1:1) E vakadeitaka o Jope me vakamarautaki Jiova ena gauna vinaka se gauna ca. Ena veitokoni ni Kalou, e vakananuma o Jope na veika vakatubuqoroqoro sa vakayacora o Jiova ena veivuke ni yalo tabu. E nuidei ga vakalevu ni na vakaotia o Jiova na veivakatovolei ena kena gauna donu. (Jope 42:1, 2) Qori sara ga na ka e qai yaco. E “kauta laivi o Jiova na rarawa i Jope, e vakavuna me tikovinaka tale.” E “dede qai marautaki na nona bula.”—Jope 42:10, 17.
14. Ena 2 Korinica 1:6, e veiuqeti vakacava na ivakaraitaki i Paula?
14 Na yapositolo o Paula. Vakacava o dau tusaqati se vakacacani vei ira na meca ni sokalou dina? O dua na qase ni ivavakoso se ivakatawa ni tabacakacaka o vakila ni tarabi nomu itavi? Mo vakasamataka vakatitobu na ivakaraitaki i Paula. Sa tu mada na ‘veika e 2 Kor. 11:23-29) Ia e sega ni soro, e veiuqeti na nona ivakaraitaki. (Wilika 2 Korinica 1:6.) Nanuma tiko ni o vosota na ituvaki dredre, o sa rawa ni uqeta eso tale mera vosota.leqataka’ sa qai bikai koya e veisiga na nona lomaleqataka na ivavakoso. (
ME “TINI VINAKA NA CAKACAKA NI VOSOTA”
15, 16. (a) Na “cakacaka” cava me tinia na vosota? (b) Cava meda cakava me “tini vinaka na cakacaka ni vosota”? Tukuna na kena ivakaraitaki.
15 E uqeti me vola na yapositolo o Jemesa: “Me tini vinaka na cakacaka ni vosota.” Na “cakacaka” cava qori? Oya meda “vinaka ena ka kece, me kua ni dua na ka e yali.” (Jeme. 1:4) Nida vakatovolei, ena kilai kina noda malumalumu se itovo meda vakavinakataka. Ke da vosota na veivakatovolei, ena vinaka tiko ga noda itovo vaKarisito. Kena ivakaraitaki, eda na vosovoso vakalevu, dau vakavinavinaka, eda na yalololoma tale ga.
16 Na vosota ena moici keda meda lotu vaKarisito vinaka, meda kua kina ni beca na ivakavuvuli vakaivolatabu. Kena ivakaraitaki, vakacava ke dredre mo vorata na vakanananu ca? Masulaka na veivakatovolei va qori mo kua kina ni soro. O na lewai iko vinaka sara. Vakacava era tusaqati iko tiko nomu vuvale? Mo kua ni soro, mo qaravi Jiova tiko ga. Qori ena vaqaqacotaka nomu nuitaki Jiova. Nanuma tiko: Ena vinakati meda vosota me vakadonui keda o Jiova.—Roma 5:3-5; Jeme. 1:12.
17, 18. (a) Vakatauvatana na bibi ni vosota. (b) Na cava meda nuidei kina nida sa volekata na icavacava?
17 E dodonu meda vosota me yacova na icavacava, meda kua ni soro koso. Kena ivakaraitaki: Vakasamataka ni luvu e dua na waqa. E vinakati mera qalo i vanua na leweniwaqa me rawa nira bula. O koya e soro ni qai tekivu qalo, kei koya e soro ni sa voleka i vanua e tautauvata ga na ka ena yacovi rau. Meda vakadeitaka tale ga nikua, meda vosota me yacova na vuravura vou. E vakatau sara ga kina noda bula. Me tiko mada ga vei keda na rai i Paula, ni kaya: “Eda sega ni soro.”—2 Kor. 4:1, 16.
18 Eda nuidei ni na tokoni keda o Jiova meda vosota me yacova na icavacava. Eda duavata kei na yapositolo o Paula ena Roma 8:37-39: “Eda qaqa ga ena ka kece qo ena vuku i koya e lomani keda. E dei tu na lomaqu ni na sega ni rawata na mate, na bula, na agilosi, na veimatanitu, na veika era tu nikua se veika ena yaco mai, na kaukaua cava ga, se dua na ka mai cake se ka e ra, se dua tale na kabuli, me tawasei keda mai na loloma ni Kalou e mai vakaraitaka o Karisito Jisu na noda Turaga.” Eda na rairai oca ena so na gauna. Ia meda vosota mada ga me yacova na icavacava, me rawa ni tukuni vei keda na ka e tukuni vei Kitioni kei ira na nona tamata “era cicimuri [ira] tiko ga” na meca.—Dvei. 8:4.
^ [1] (parakaravu 11) Ena uqeti keda tale ga nodra vosota na dauveiqaravi ni Kalou ena gauna qo. Kena ivakaraitaki, na Yearbook ni 1992, 1999, kei na 2008 e vakamacalataki kina na kedra itukutuku na tacida mai Iciopea, Malawi, kei Rusia.
^ [2] (parakaravu 12) E sega ni tukuna na iVolatabu na iwiliwili ni Jerupi e lesi ena itavi qo.

robotstxt: allowed

filter: keep


text:
ITALANOA 33
Takosovi na Wasa Damudamu
RAICA mada na ka e yaco tiko oqori! E dodoka tu nona ititoko o Mosese ina Wasa Damudamu nira sa yaco yani i tai kadua na Isireli. E luvu o Fero kei na nona mataivalu kece ena wasawasa. Meda raica mada se cava e vakavuna.
Eda se qai vulica ga oqo nona sereki ira na Isireli o Fero ni oti nona kuitalaki ira na Ijipita ena 10 na kuita lelevu na Kalou. Era biuti Ijipita e lewe 600,000 na tagane ni Isireli, era levu tale ga kina na yalewa kei na gone. Era muri ira tale ga e levu era sega ni Isireli, ia era sa mai vakabauti Jiova. Era kauta tale ga na nodra sipi, na me, na bulumakau, kei na manumanu tale e so.
Ni bera nodra lako era kerea na Isireli na isulu, na iyaya koula, kei na iyaya siliva mai vei ira na kai Ijipita. Era solia na ka kece oqori na kai Ijipita nira sa rui rerevaka vakalevu na ikatini ni kuita.
Ni oti ga e vica na siga era sa yacova yani na Isireli na Wasa Damudamu. Ra mai cegu toka kina. Sa qai curumi Fero kei ira na nona tamata na rarawa nira sa lako na Isireli. Era qai kaya, ‘Eda sa laiva na noda bobula mera lako!’
Sa baci veisau tale na loma i Fero. A vakarautaka sara na nona qiqinivalu kei na nona sotia qai cici muri ira yani na Isireli. E kauta e 600 na qiqinivalu kei na kareti kece ni Ijipita.
Era rere vakalevu na Isireli nira raica na ka oqo. E sega ni dua na vanua mera na dro rawa kina. Ni sa tu mai matadra na Wasa Damudamu, ra qai cici tiko yani e dakudra na kai Ijipita. A qai biuta o Jiova na o ena kedrau maliwa, mera kua kina ni raici ira se valuti ira nona tamata na kai Ijipita.
A qai kaya o Jiova vei Mosese me dodoka nona ititoko ina Wasa Damudamu. Oti oya sa qai cakava o Jiova me liwa mai e dua na cagi kaukaua. E tawase rua na wasawasa qai tao na wai ena kena iyalayala.
Era takoso rawa kina na Isireli ena qele mamaca. E vica vata na aua nodra takoso tiko na lewe milioni oqo kei na nodra manumanu. Ni sa kauta laivi o Jiova na o a tabonaki ira tu na Isireli, era kidacalataka na kai Ijipita nodra sa takoso tiko na Isireli. Sa ra dro na nodra bobula! Sega ni bera nodra sa cici muri ira yani.
Nira cici totolo yani, e cakava na Kalou me lutu tani na yava ni nodra qiqinivalu. Era domobula na kai Ijipita ra qai kailavaka: ‘Sa tiko dina vata kei ira na Isireli o Jiova qai vala ena vukudra. Meda dro!’ Ia e sa bera.
E keri sara ga sa tukuna kina vei Mosese o Jiova me dodoka na nona ititoko ina Wasa Damudamu, me vaka ga o raica toka oqori. Ni dodoka ga yani o Mosese, e suka tale na wai a sa tawase tu qai luvuci ira kece na kai Ijipita kei na nodra qiqinivalu. Era mate taucoko!
Era marau dina na tamata ni Kalou nira sa vakabulai! Era lagata na tagane na sere ni vakavinavinaka vei Jiova: ‘Sa kaukaua o Jiova ena ivalu. E viritaki ira na ose kei ira era vodoka tiko ena wasawasa.’ E liutaki ira na yalewa ena nodra meke ena tibereli o Miriama na gane i Mosese. Era qai lagata tale ga na sere vata ga era lagata tiko na tagane: ‘Sa kaukaua o Jiova ena ivalu. E viritaki ira na ose kei ira era vodoka tiko ena wasawasa.’


text:
GEORGIA
Nuitaka na Veidusimaki i Jiova
Tamazi Biblaia
-
SUCU 1954
-
PAPITAISO 1982
-
KENA ITUKUTUKU A veivuke ena tabaivola a caka tu vakavuni ena gauna ya. A susugi ratou voli e va na luvena, qai veiqaravi vakaivakatawa dauveilakoyaki ena gauna vata qori.
DUA na ka na cudru nei Na ni keirau sa iVakadinadina i Jiova kei na watiqu o Tsitso. A kacivi ira kece mai na wekai keitou ena dua na siga o Na, e nanuma mera vosa vei au meu kua ni veimaliwai kei ira na iVakadinadina. Oti sa qai tukuni keu sega ni veisautaka noqu vakasama, era na sega ni via kilai au tale na wekaqu.
Na ka ga e lako mai na noqu vakasama meu sa toki ina dua tale na tauni. Au dua na matai ni kaukamea, au mani nanuma meu toki i Kutaisi dua na korolevu e Georgia, ni na rawarawa e kea na cakacaka. Au kerea sara na veidusimaki i Jiova niu rogoca ni vinakati vakalevu ena korolevu ya na dautukutuku.
Keirau sota ena dua na siga kei na noqu vuli iVolatabu e tiko ena tauni o Jvari. Ni rogoca niu via toki i Kutaisi, a kerea sara meu toki ina tauni e tiko kina. A kaya vei au: “E rua tu na neitou rumu. Keitou rawa ni tawana vakaveitamani e dua na rumu, drau qai tawana vakaveiwatini e dua tale na rumu.”
Au se waraka tiko na macala ni noqu kerea na veidusimaki i Jiova. Au mani tukuna vua na noqu vuli iVolatabu niu na rawa ni lai tiko vakalekaleka e Jvari, keu kunea totolo e dua na cakacaka kei na vale. Dua na ka noqu kurabui ni mai vakaraitaka vei au ena siga tiko ga ya ni sa rawa toka e vica na cakacaka.
Oti ga e vica na siga keirau toki i Jvari. A soli vei au e dua na cakacaka e sau vinaka, a solia tale ga vei au noqu boso e dua na vale ni kabani meu tiko kina. Au a kerei ena dua na gauna meu veivuke ena kena tabaki vakavuni eso na ivola vakaivolatabu. Keirau mani yalorawarawa vakaveiwatini me caka qori e vale ni levu tu na kena rumu.
Ni vakacirigalala na neirau vale, e vica vata na yabaki na kena vakayacori tu kina na iVakananumi kei na so tale na soqo lavotaki. Era papitaiso tale ga ena neirau itikotiko e sivia na 500! Au marau dina niu a muria na veidusimaki i Jiova!


text:
Kau Na Ose Ki Gau Me Veivuke Vei Ira Na Dau Teitei
E dua na kerekere era cakava mai Gau ki na Tabana ni Teitei me laki ta na gaunisala ki na nodra iteitei (Farm Road).
Ena nodra mai dabe na ivakalesilesi e cake era raica ni na dredre na kena ta na gaunisala ia ena rawarawa ke vakarautaki ga na ose.
Ena macawa sa oti e tukuna na turaga na Distirct Officer (DO) mai Gau o Revoni Rakasavu ni sa sobu yani e 32 na ose ena wavu mai Qarani.
Ni ratou tarogi na Tabana ni Teitei e qai tukuna na nodratou gusu ni vosa o Eremodo Tuni ni la’ki voli na ose mai Sigatoka, ka na kedra isau e tiko mai na loma ni $400 – $500 dua na ose, ka na vakatau mai na kedra levu.
E tukuna o Tuni ni 32 na ose oqo era na laki wasea na veikorokoro mera tau ya rua, dua na tagane ka dua na yalewa.
Na veikoro mai Gau o Sawaieke, Somosomo, Nawaikama, Nukuloa, Levuka-i-gau, Lovu, Vadravadra, Yadua, Navukailagi, Qarani, Vione, Lekanai, Vanuaso, Nacavanadi, Malawai kei Lamiti.
Ko ira na ose oqo e tukuna o Tuni mera la’ki veivuke mai ena kena kau mai na nodra ivoli mai na nodra iteitei ki na koro.
Ena gauna oqo e tukuna o Rakasavu era colacola mai na nodra iteitei kina koro ka ra sa dau oca kina vakalevu.
Na ose, e tukuna o Rakasavu, ena veivuke sara vakalevu vei ira ni levu era sa qase era sa dau kerea na veivuke ena kena kau mai na nodra ivoli kina koro.
E gadrevi mera la’ki va kawa na ose ka qo na vuna e tukuna o Revoni e soli kina e dua na ose tagane kei na dua na ose yalewa kina veikoro.
Feedback: maikab@fijisun.com.fj


text:
Me 6-12
2 KORINICA 4-6
Sere 128 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
Eda “Sega ni Soro”: (10 min.)
Vakekeli ena Vosa ni Kalou: (8 min.)
Wili iVolatabu: (Me kua ni sivia na 4 na miniti) 2Ko 4:1-15 (th lesoni 12)
GUMATUA ENA CAKACAKA VAKAITALATALA
Mo Gumatua ena Wilivola kei na Veivakavulici: (10 min.) Mera vakaitavi na vakarorogo. Me saravi na vidio Wiliwili Vinaka qai veivosakitaka na lesoni 5 ni brochure Veivakavulici.
Vunau: (Me kua ni sivia na 5 na miniti) w04 1/7 30-31—Ulutaga: Me Veibuku na Lotu vaKarisito kei na Dua na Dautukutuku Bera ni Papitaiso? (th lesoni 7)
NODA BULA VAKARISITO
Solia Noqu Vinaka Taucoko: (8 min.) Me saravi na vidio. Oti qai taroga na taro qo: E qaravi Jiova vakacava mai vu ni lomana o Brother Foster ni se itabagone, ni se kaukaua kina? E veisau vakacava na kena ituvaki? E qaravi Jiova tiko ga vakacava mai vu ni lomana? Na cava o vulica vua?
Veika e Gadrevi ena iVavakoso: (7 min.)
Vuli iVolatabu ni iVavakoso: (30 min.) jy wase 65
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 65 kei na Masu


text:
Na vakatawase mai Neitou bogi ni marau
Marautaki na cabeta Bula na yabaki vou
Isa na veibala kei na veisui na qoqolou
Ai vakananumi ula Sa ula Sa yabaki vou
Chorus
Toso mai tavale bogi ni marau Daru mai sisi
E tamela na domo ni tabili kei na sigidrigi
Domo ni ukalele rorogo ni qita kei na madilini
Ue marau ni yabaki Sa dau kenai divi
Bogi ni tawase meu talanoa ni da sa yacova
Na domoni lali meke lei na kava ra tatamosamosa
Ra ula na marama domoni Ka totoka na nodra mai sota
Na veiyasai viti na kena marau era dau ‘ocova
Chorus
Daumaka na yabaki yabaki Ka tarava mo na qai rogoca
Marau ni yabaki eda sa yacova Sa na rube toka
Sogo tu na bogi na kena marau Sa da mai oca
Ue Ue Ue marau ni yabaki Sa kenai divi.
Chorus


text:
WASE 134
Lala na iBulubulu ni sa Vakaturi o Jisu!
MACIU 28:3-15 MARIKA 16:5-8 LUKE 24:4-12 JONI 20:2-18
-
VAKATURI O JISU
-
KA E YACO ENA IBULUBULU
-
RAIRAI VEI RATOU NA YALEWA
Dua na ka nodratou kurabui na yalewa ni sa lala na ibulubulu! E cici sara o Meri Makitala vei “Saimoni Pita kei na tisaipeli e dau lomana o Jisu,” oya na yapositolo o Joni. (Joni 20:2) Ia eratou raica na vo ni yalewa ena ibulubulu e dua na agilosi. E dua tale na agilosi e toka ena loma ni ibulubulu, e “vakaisulu balavu vulavula.”—Marika 16:5.
E tukuna sara vei ratou e dua na agilosi: ‘Kua ni rere, au kila ni dou vaqarai Jisu, o koya a vakamatei ena kau. E yali eke o koya, sa vakaturi me vaka ga a tukuna. Mai, dou mai raica na vanua a davo toka kina. Dou kusa, dou lai tukuna vei ratou na nona tisaipeli ni sa vakaturi mai na mate, raica! sa liu tale ga i Kalili.’ (Maciu 28:5-7) Eratou “sautaninini ena levu ni nodratou kidroa,” ratou lai tukutuku sara vakatotolo vei ratou na tisaipeli.—Marika 16:8.
E sotavi rau sara o Pita kei Joni o Meri. E wacegucegu qai kaya: “Era sa kauta na Turaga mai na ibulubulu, ia keitou sega ni kila na vanua era vakadavori koya kina.” (Joni 20:2) Rau cici sara ina ibulubulu o Pita kei Joni. E liu i kea o Joni, lai duri tu ga e tuba qai iro e loma ni ibulubulu, sa raica wale ga na vadreti.
Ni yaco yani o Pita, e curu sara i loma. E raica na isulu lineni kei na isulu a viviraki kina na ulu i Jisu. Ni curu yani o Joni, e vakadinata na ka e tukuna o Meri. Qo na ka e dau vakamacalataka vei ratou o Jisu, ia rau sega ni kila ni sa vakaturi o koya. (Maciu 16:21) Erau veilecayaki sara ga, rau mani lesu i vale. Ia e lesu ina ibulubulu o Meri qai toka ga e kea.
Ia ni ratou gole na vo ni yalewa me ratou lai tukuna vei ratou na tisaipeli ni sa vakaturi o Jisu, eratou sotavi Jisu qai kaya vei ratou o Maciu 28:9, 10; Luke 24:8-10.koya me ratou kua ni rere, ia me ratou tukuna vei ratou na nona tisaipeli me ratou lai sota e Kalili.—
Ni yaco na uneune rau qai rairai na agilosi ena ibulubulu, eratou “sokonu” na yadra, eratou “vaka sara ga na mate.” Ni ratou sa kilai yalodratou, ratou gole sara ina korolevu me ratou “lai tukuna vei ira na iliuliu ni bete na ka kece e yaco.” Era mani veivosaki na bete kei ira na nodra qase na Jiu. Era vakatulewataka me ratou vaqumi na sotia me ratou kua ni tukuna na ka dina e yaco, ia me ratou kaya: “Keitou a moce tu ena bogi, ratou lako mai na nona tisaipeli qai butakoca na yagona.”—Maciu 28:4, 11, 13.
E rawa ni vakamatei e dua na sotia ni Roma ke moce ena gauna ni nona yadra, era yalataka kina na bete: “Ke rogoca na kovana [na nodratou lasutaka ni ratou moce], dou kua ni leqa, keitou na qai vakamacalataka vua.” (Maciu 28:14) Eratou taura na sotia na ilavo eratou vaqumi kina, eratou cakava na ka era tukuna na bete. Sa qai tete vei ira na Jiu na italanoa lasu ni butakoci na yago i Jisu.
E se tagi tiko ga o Meri Makitala ena ibulubulu. Ni iro e loma ni ibulubulu e raica e rua na agilosi erau vakaisulu vulavula! Erau dabe toka ena vanua e vakadavori kina na yago i Jisu, dua e uluna, dua e yavana. Erau tarogi Meri: “Na cava o tagica tiko?” E sauma o Meri: “Era sa kauta na noqu Turaga, au sega ni kila na vanua era vakadavora kina.” E raivuki qai raica e dua tale. E cavuta na taro vata ga erau tukuna na agilosi qai tomana: “O vaqarai cei?” A nanuma o Meri ni dausasamaki na turaga ya, mani kaya vua: “Isa kemuni, ke oni sa kauti koya ina dua tale na vanua, yalovinaka ni tukuna vei au meu rawa ni lai maroroya na yagona.”—Joni 20:13-15.
Ia sa vakaturi o Jisu, rau sa veivosaki sara tiko ga kei Meri, e sega ga ni kila ni qori o Jisu. E kacivi koya sara o Jisu: “Meri!” Sa qai kilai Jisu o Meri ena ivakarau ni nona dau vosa vua. E sauma ena marau o Meri: “Raponai!” (kena ibalebale, “Qasenivuli!”). E kila o Meri ni sa vakarau gole i lomalagi o Jisu, mani tarai koya. E kaya vua o Jisu: “Kua ni tarai au tiko niu se bera ni lako vei Tamaqu. Mo lako ga vei ratou na taciqu qai kaya vei ratou, ‘Au sa lako cake vei Tamaqu, na Tamamudou tale ga, vua na noqu Kalou, na nomudou Kalou tale ga.’”—Joni 20:16, 17.
E cici sara o Meri ena vanua era soqoni kina na yapositolo kei na so tale na tisaipeli. E kaya vei ira: “Au sa raica na Turaga!” Qori e tokona nodratou italanoa na vo ni yalewa. (Joni 20:18) Ia e “vaka ga na itukutuku wale vei ira.”—Luke 24:11.


text:
ITALANOA NI NONA BULA
Keirau Kunea na “Mataniciva Saulevu”
ERAU veiqaravi tiko o Winston kei Pamela (Pam) Payne ena valenivolavola ni tabana e Ositerelia. Erau marautaka nodrau bula, ia erau sotava tale ga eso na ka dredre. Oya me rau vakamatauni rau ena vanua rau veiqaravi kina, rau vosota tale ga na lutudole ni luvedrau. Ena gauna kece qori, rau lomani Jiova tiko ga kei ira na nona tamata, rau marautaka tale ga nodrau cakacaka vakaitalatala. Me rau talanoataka mada.
Winston, vakamacalataka mada nomu vakasaqara na Kalou.
Au susu e Kuinisiladi, Ositerelia, ena vanua ni tei witi. Eratou sega ni daulotu na noqu vuvale. Ni yawa na neitou itikotiko, e sega ni dua meu gade kina, vakavo ga o ratou na noqu vuvale. Niu sa yabaki 12, au tekivu vakasaqara na Kalou. Au masu, au kerea me vakatakila vei au na ka dina me baleti koya. Toso na gauna, au biubiu mai vale, e dua sara noqu cakacaka e Adelaide, ena ceva kei Ositerelia. Niu yabaki 21, au sotavi Pam niu gade tiko e Serene. E talanoataka vei au na isoqosoqo ni lotu na British-Israel, era tukuna ni o ira na kai Peritania era kawa ni yavusa e Isireli era sa yali. Qori na tini na yavusa ena matanitu ena vualiku era kau vakavesu ena ikawalu ni senitiuri B.G.V. Niu lesu i Adelaide, au talanoataka sara na ulutaga qori vua e dua keirau cakacaka vata e vuli iVolatabu tiko kei ira na iVakadinadina i Jiova. E vica na aua neirau veitalanoataka na ka era vakabauta na iVakadinadina i Jiova. Au qai liaca ni sa rogoci na ka au masulaka niu se gone. Au sa kila na ka dina me baleta na Dauveibuli kei na nona Matanitu! Au sa kunea na “mataniciva saulevu.”—Maciu 13:45, 46.
Pam, o vaqara tale ga na mataniciva ya ni o se gone. O qai kunea vakacava?
Au susu ena tauni o Coffs Harbour, e New South Wales. Eratou daulotu na noqu vuvale. Erau vakabauta na noqu itubutubu na ivakavuvuli ni isoqosoqo na British-Israel, vaka kina o rau na itubutubu nei tinaqu. E vakavulici vei keitou vakaveitacini ni Kalou e vakadonui ira ga na tikitikiPeritania, e vakavulici tale ga qori vei ratou na tavalei keitou. Au sega ni duavata kina, au sega tale ga ni lomavakacegu. Niu yabaki 14, au Iai lotu ena vica na valenilotu, na Lotu Jaji, Baptist kei na Kavitu. Ia era sega ni vukei au meu kila na Kalou.
Keitou toki sara vakavuvale i Serene, keirau sota kina kei Winston ni gade tiko. Me vaka sa vakamacalataka oti, neirau veitalanoataka na lotu e lai vulica kina na iVolatabu kei ira na iVakadinadina i Jiova. Oti keirau veivolavolai, levu nona ivola sa tikinivolatabu ga! Meu tukuna vakadodonu, vaka meu lomaleqa, au cudru tale ga. Toso na gauna, au sa qai kila ni qori na ka dina.
Ena 1962, au toki i Adelaide meu voleka vei Winston. E tuvanaka meu lai tiko vua e dua na veiwatini iVakadinadina i Jiova, o Thomas kei Janice Sloman, rau daukaulotu tu mai Papua Niu Kini. Dua na ka nodrau kauaitaki au. Au se qai yabaki 18, ia rau vukei au meu kila eso tale na ka me baleta na Kalou. Au mani vulica na iVolatabu, au vakadeitaka niu sa kunea na ka dina. Ni keirau vakamau oti kei Winston, keirau marautaka neirau veiqaravi. Keirau sotava tale ga na veika dredre, ia keirau mareqeta tiko ga na mataniciva saulevu keirau sa kunea.
Winston, talanoataka mada na itekitekivu ni nomu veiqaravi.
Ni keirau vakamau oti ga kei Pam, e dolava vei keirau o Jiova e levu na “katuba” ni cakacaka. (1 Kor. 16:9) Na imatai ni katuba, e uqeti keirau kina o Brother Jack Porter na ivakatawa ni tabacakacaka e dau sikova mai na neitou ivavakoso. (Nikua sa lewe ni Komiti ni Tabana e Ositerelia.) E uqeti keirau o Jack kei na watina o Roslyn, me keirau painia tudei. Keirau mani painia me lima na yabaki. Niu sa yabaki 29, au kerei meu veiqaravi vakaivakatawa ni tabacakacaka ena veiyanuyanu ena Sauca Pasifika, me vakataki Samoa, American Samoa, Kiribati, Nauru, Niue, Tokelau, Toga, Tuvalu, kei Vanuatu, era vakarurugi ena valenivolavola ni Tabana e Viti ena gauna ya.
Ena gauna qori, era dau lomatarotarotaka na noda vakabauta na iVakadinadina i Jiova o ira na lewe ni vica na yanuyanu yawa qori, ia e vinakati me keirau qaseqase, me keirau yalomatua tale ga. (Maciu 10:16) Era lewe lailai ga na ivavakoso, eso era sega ni vakaicilitaki keirau rawa. Keirau mani kere icili vei ira na lewenikoro, dua na ka nodra veikauaitaki.
Winston, o dau taleitaka na cakacaka ni vakadewa. E tekivu vakacava?
Ena gauna qori, e tiko vei ira na mataveitacini ena yanuyanu o Toga e vica ga na tikidua kei na ivola lalai ena vosa vakaToga, e vosa vakaPolinisia. Ena cakacaka vakaitalatala, era veivakavulici na tacida ena ivola ni vuli vakavalagi The Truth That Leads to Eternal Life (Na ka Dina sa Basika ki na Bula Tawamudu). Ena va na macawa ni nodra vuli na qase ni ivavakoso, eratou duavata e tolu na qase me ratou vakadewataka na ivola qori ena vosa vakaToga ni ratou bau kila toka na vosa vakavalagi. E taipataka o Pam na ka e vakadewataki, e vakau sara i Merika me lai tabaki. E vakaoti na itavi qori ena rauta ni walu na macawa. E sega ni taucoko sara na vakadewa, ia era mai vulica kina na iVolatabu e levu era vosa vakaToga. Keirau sega ni daunivakadewa kei Pam, ia na ituvaki qori e uqeti keirau me keirau taleitaka na cakacaka qo.
Pam, vakacava na bula e yanuyanu ni vakatauvatani kei Ositerelia?
E duidui sara! E vakatau ena vanua keirau tiko kina, ena so na vanua e levu kina na namu, kalavo, katakata se tunumaka na draki, keirau tauvimate, eso na gauna e lailai na kakana. Ia ni cava e dua na siga, keirau dau marau ni sarava na wasawasa mai na neirau fale, qo na yaca ni nodra vale e Samoa, e doka draunikau,sega ni vakalalaga. Eso na bogi ni cila na vula, e laurai vinaka sara na vuniniu, e taliva tale ga ena delaniwai na rarama ni vula. E uqeti keirau na gauna marautaki va qori me keirau dau masu, vakasamataka tale ga vakatitobu na veika vinaka, me keirau kua ni kauaitaka na veika e veivakayalolailaitaki.
Keirau dau taleitaki ira na gone nira dau mamarau ra qai via kila na ka nira raica ni keirau kaivalagi. Ni keirau sikovi Niue, e tara na ligai Winston e dua na gonetagane lailai qai vakila ni vutivutia. E kaya, “Au taleitaka na ligamu, e vaka na vuti ni manumanu.” E kilai sara ga ni se qai raica vakadua na yago vutivutia, e sega ni kila me vakamacalataka vakacava!
E tubu neirau loloma ni keirau raica na dredre ni bula kei na bula dravudravua ena koro. E totoka na yanuyanu, ia e sega ni vinaka na veiqaravi vakavuniwai, e lailai tale ga na wainigunu. Era sega ni lomaleqa na tacida ni sa matau vei ira na ivakarau ni bula qori. Era marau tu ga nira tiko voleka na nodra vuvale, nodra vanua ni sokalou, e rawa tale ga nira vakacaucautaki Jiova. E uqeti keirau na nodra ivakaraitaki me keirau vakaliuca na veika bibi, me rawarawa tale ga neirau bula.
Pam, e duatani na taki wai kei na vakasaqa e yanuyanu, o cakava vakacava?
Au vakavinavinaka ni vakavulici au vinaka o Ta. Levu na ka e vakavulici au kina, me vaka na vakawaqa buka, vakasaqa, kei na ka meu cakava ni lailai na ka e tu. Dua na neirau veisiko i Kiribati, keirau vakaicili ena dua na bure lailai, e lalaga bitu, e sova na lase me kena fuloa. Meu vakasaqa, au na kelia e dua na qara me matadravu, au vakayagataka na qanibulu me buka. Meu lai taki wai, au na yatuni kei ira na vo ni marama ena toevu. Era dau takiva mai na wai ena toevu nira vakayagataka e dua na tolonikau e ono na mita, vesu i muana na dali qai vesu kina na tini. Ena vaka tu na irairai ni kau ni siwa. Keimami na lako yadudua, ni viritaki na dali, keimami na dreta totolo mai me rawa ni vakatatiki na tini me tawa na wai. Au nanuma ni rawarawa, ia na gauna meu lako kina, e dredre toka. Au viritaka vakavica na kau, ia e vude tu ga na tini! Era veidredrevaki, oti e qai mai vukei au e dua na marama. Era dau veivuke na lewenivanua, era veikauaitaki tale ga.
Drau taleitaka vakalevu na nomudrau ilesilesi e yanuyanu. Drau via talanoataka eso na ka e guiguilecavi dredre?
Winston: E taura na gauna me keirau matau ena so na nodra ivakarau. Kena ivakaraitaki, nira vakarau kakana, era dau biuta kece mai. Keirau sega ni kila ni dodonu me keirau vakavoca eso me kedra. Keirau mani kania kece na ka e vakarautaki! Ni keirau qai kila ni sega ni dodonu me va qori, keirau vakavoca eso. E laurai na neirau sakasaka, ia e donu tu ga nodra rai na mataveitacini. Era dau vakanamata ena neirau veisiko yani ena veiyaono na vula se sivia. E sega tale ni dua na iVakadinadina i Jiova e dau lako yani ena yanuyanu, o keirau ga.
E dua tale ga na ivakadinadina levu na neirau veisiko yani. Era nanuma na lewenikoro nira tauyavutaka ga nodra lotu na mataveitacini. Ia ni keirau veisiko yani vakaveiwatini, era qai kila nira lewena na mataveitacini e dua na isoqosoqo e dauveikauaitaki, era drukataka sara ga.
Pam: Au sega vakadua ni guilecava na ka e yaco mai Kiribati. Ena dua na ivavakoso, e vica ga na mataveitacini era tiko kina. E dua ga na qase ni ivavakoso o Itinikai Matera, e dau qaravi keirau vinaka. Dua na siga e kauta mai e dua na sova e tiko e loma e dua ga na yaloka. E kaya, “Qo me kemu.” E tutu yadua meda kana yaloka ena gauna ya. E tarai keirau sara ga nona veikauaitaki na tacida qori.
Pam, oti e vica na yabaki e lutudole na luvemudrau. O vosota vakacava na ituvaki qori?
Au bukete ena yabaki 1973 ni keirau se tiko ena Sauca Pasifika. Keirau vakatulewataka me keirau lesu i Ositerelia. Oti tale e va na vula sa lutudole na luvei keirau. E rarawa tale ga vakalevu o Winston. E vusolo tu ga na lomaqu, e qai oti ga ni keirau wilika na Vale ni Vakatawa ni Epereli 15, 2009 ena “Taro na Dauwiliwili.” E tarogi kina: “Ke mate e dua na gone ni bera ni sucu, e tiko beka nona inuinui me na vakaturi?” E vakacegui keirau na ulutaga qori ni o Jiova e dau caka dodonu, e nona tale ga na vakatulewa. Ena vakacegui keda mai na levu ni rarawa e tarai keda tu ena ituvaki ca qo, ena qai dusimaki Luvena me “vaqeavutaka na cakacaka ni Tevoro.” (1 Joni 3:8) E uqeti keirau tale ga na ulutaga qori me keirau mareqeta vakalevu na “mataniciva” talei eda mai kila nida iVakadinadina i Jiova! Eda kalougata dina nida kila na inuinui e vakarautaka na Matanitu ni Kalou.
Oti qori keirau veiqaravi tale vakatabakidua. Keirau veiqaravi me vica na vula ena Peceli e Ositerelia, toso na gauna keirau veiqaravi tale vakaivakatawa ni tabacakacaka. E va na yabaki neirau veisiko ena taudaku kei New South Wales kei Serene. Ena yabaki 1981, keirau kacivi tale i Peceli e Ositerelia, keirau veiqaravi kina me yacova mai nikua.
Winston, vakacava e yaga ena nomu itavi ena Komiti ni Tabana nomu veiqaravi tu ena veiyanuyanu ena Sauca Pasifika?
Io, ena levu na sala. A dau qarava tu o Ositerelia na cakacaka e Samoa kei American Samoa. Oti sa qai cokovata na valenivolavola ni tabana e Niusiladi kei Ositerelia. Nikua, na valenivolavola ni tabana e Ositerelia e qaravi Ositerelia, American Samoa, Samoa, Yatu Kuka, Niusiladi, Niue, Timor-Leste, Tokelau, kei Toga. Au dau sikova e levu na vanua qori niu mata mai na valenivolavola ni tabana. E yaga dina noqu cakacaka vata kei ira na mataveitacini yalodina ena veiyanuyanu qori niu sa qaravi ira tiko ena gauna qo ena valenivolavola ni tabana.
Meu tinia, keirau vakadinata kei Pam nira sega ni vakasaqara ga na Kalou na uabula. Era vinakata tale ga na gone na “mataniciva saulevu” qori, ke ra sega mada ga ni kauai na lewe ni nodra vuvale. (2 Tui 5:2, 3; 2 Vei. 34:1-3) E Kalou dauloloma o Jiova, e vinakata mera bula na gone kei na qase!
Ni keirau vakasaqara na Kalou kei Pam ena 50 vakacaca na yabaki sa oti, keirau sega ni kila na vanua keirau na tini kina. Na ka dina ni Matanitu ni Kalou e vaka na mataniciva talei, e sega ni vakatauvatani rawa! Keirau na mareqeta tiko ga!


text:
2 Veigauna
Chapter 15
Na yalo ni Kalou sa lako mai vei Asaraia na luvei Oteti.
2 Sa lako yani me sotavi Esa na tui, ka tukuna vua, "Mo rogoci Esa kei Juta kei Penijamini, sa tiko vata kei kemuni o Jiova, ni kemuni sa tiko vata kei Koya. Kevaka o ni na vakasaqarai Koya ena kune vei kemuni o Koya – kevaka o ni na biuti Koya, ena biuti kemuni o Koya.
3 "Ena dua na gauna balavu sa sega kina na Kalou dina e Isireli, sa sega na bete me veivakavulici ka sa sega na i vunau;
4 "Ia, ni sa yaco ga na leqa era sa vuki vei Jiova na Kalou ni Isireli, era sa vakasaqarai Koya, ka sa kune vei ira o Koya.
5 "Ena gauna talega o ya sa sega na vakacegu vei koya sa lako yani – vei koya talega sa lako mai, sa tiko ga na yavavala levu vei ira kece sa tiko ena vanua.
6 "E dua na matanitu sa vakarusa e dua tale na matanitu, na koro ki na dua tale na koro, ni sa vakaleqai ira tiko na Kalou ena veidredre kecega.
7 "Ia, o iko, mo kaukauwa tikoga ka me kua ni malumalumu na ligamu, baleta ni na saumi na cakacaka vinaka ni ligamu!"
8 Ni sa rogoca o Esa na veivosa oqo kei na parofisai nei luvei Oteti na parofita, sa vakaukauwataki koya ka kauta tani na matakau mai na vanua kece o Juta kei Penijamini kei na veikoro kece ena veiulunivanua e Ifereimi, ka sa vakavinakataka tale nai cabocabo ni soroi Jiova ka tu ena mata i Jiova.
9 Sa vakasoqoni ira kece mai na Juta kei na Penijamini kei ira sa tiko ena vanua vaka Ifereimi, Manasa kei Simione ni ra sa lako vakalewe levu mai vua o ira na Isireli – ni ra sa raica ni sa tiko vata kei koya na Kalou o Jiova.
10 Era sa soqoni vata mai e Jerusalemi ena i katolu ni vula, nai ka tinikalima ni yabaki ni lewa nei Esa.
11 Era sa vakacabora vei Jiova ena siga o ya e vitu na drau na bulumakau, e vitu na udolu na sipi mai na i toki ni valu era sa kauta mai.
12 Era sa vakadonuya me dua na veiyalayalati me ra vakasaqarai Jiova na Kalou ni nodra qase ena yalodra taucoko kei na lomadra taucoko;
13 O koya vakayadua ena sega ni vakasaqarai Jiova na Kalou ni Isireli, ena vakamatei, se gone se qase, se yalewa se tagane.
14 Era sa cakava na bubului ena mata i Jiova ena domo rogo levu, ena kaikaila kei na uvu davui, kei na davui caka ena i leu ni me.
15 Era sa marau kece na Juta ena bubului oqo, ni ra sa yalayala ena yalodra taucoko ka vakasaqarai Jiova ena lomadra taucoko; ka sa kune vei ira na Kalou, ka sa solia talega vei ira o Jiova na vakacegu ena veiyasana kecega.
16 Sa vakagalalataki Maeka, na tinai Esa na tui, mai na nona i tutu vaka tinani tui baleta ni sa cakava e dua na matakau luvawale kei Asera; sa taya sobu na matakau oqo o Esa ka vakama mai na mata ni wai e Kitironi.
17 Ia, na veitikina cecere sa sega ni kau tani mai Isireli. Sa dei tikoga na yaloi Esa vei Jiova ena nona bula taucoko.
18 Sa kauta talega mai ki na vale ni Kalou na veika kece sa vakacabora oti o tamana kei na veika talega sa vakacabora ga o koya, na siliva, na koula, kei na i yaya tale eso.
19 Sa sega nai valu me yacova na i ka tolusagavulu ka ciwa ni yabaki ni lewa nei Esa.


text:
YADRA! Janueri 2013 | Me Gone Vinaka o Luvemu ena Vuravura Tawaveinanumi Qo
Sala me levei kina e tolu na cala era vakayacora e levu na itubutubu.
Digovi Vuravura
Wilika na veika e yaco tiko qai dikeva tale ga na ka o kauai kina e yaco tiko ena veiyasai vuravura.
IVAKASALA INA VUVALE
Sala mo Veivosaki Kina kei Luvemu iTabagone
O dau katakata ni o vosa vei luvemu itabagone? Na cava eso na ka vakavuna qori?
VAKATAROGI
Vakamacalataka Nona Vakabauta e dua na Saenitisi
Raica mada na veika vakasaenisi a dikeva kei na vuna e vakabauta kina na Vosa ni Kalou.
ULUTAGA LEVU
Me Gone Vinaka o Luvemu ena Vuravura Tawaveinanumi Qo
Dikeva e tolu na sala o rawa ni vukei luvemu me kua ni tawaveinanumi.
VANUA KEI NA LEWENA
Veisiko i Cameroon
Vulica na itovo vakavanua kei ira na tamata ni vanaua qo e Aferika.
NA RAI NI IVOLATABU
Parataisi
E tiko beka mai lomalagi se e dua na vanua dina ena vuravura qo? O cei e rawa ni bula kina?
BULA VAKAIDEWADEWA SE BULI?
Nodra iDusidusi na Batikaciwa
Vulica na nona ilakolako na manumanuvuka qo me walu na siga, e veivakurabuitaka dina.
So Tale na Ka
Cava Meu Cakava Niu Vakasagai?
Kila na ibalebale ni veivakasagai kei na ka mo cakava ni o vakasagai.
Vakatulewa Vakavuku o Solomoni
Vaqara na cava e yali ena droini qo, sema na digo, qai rokataka.


text:
Volai tale na itukutuku ena ivolavivigi vou (27-32)
36 Ena ikava ni yabaki i Jioiakimi+ na luvei Josaia na tui Juta, e tukuna vei Jeremaia o Jiova na vosa qo, e kaya:2 “Mo taura e dua na ivolavivigi mo vola kina na vosa kece au tukuna vei iko me baleti ira na Isireli kei ira na Juta+ kei na veimatanitu kece,+ me tekivu mai na siga au vosa kina vei iko ena gauna i Josaia me yacova na siga qo.+3 De dua era na rogoca na vuvale ni Juta na ca kece au nakita meu cakava vei ira, era na biuta kina na nodra ivakarau ca, meu vosota na nodra cala kei na nodra ivalavala ca.”+4 E qai kacivi Peruki+ na luvei Narai o Jeremaia, e tukuna vua o Jeremaia na vosa kece e kaya vua o Jiova, e vola sara o Peruki ena ivolavivigi.+5 E tukuna o Jeremaia vei Peruki: “Au vesu tu, au sega ni curu rawa ena vale i Jiova.6 Ia o iko, mo curu i loma mo wilika vakadomoilevu na vosa i Jiova o vola ena ivolavivigi au a tukuna vei iko. Mo wilika mera rogoca kece na tiko ena vale i Jiova ena siga ni lolo, o na wilika gona vei ira kece na lewe i Juta era biuta mai na nodra koro.7 De rogoca o Jiova na nodra vakamamasu mera lomani, era na dui biuta na nodra ivakarau ca, ni levu na cudru kei na cudru katakata e tukuna o Jiova me tau vei ira na tamata qo.”8 E cakava sara o Peruki na luvei Narai na ka kece e vakaroti koya kina o Jeremaia na parofita, e wilika vakadomoilevu na vosa i Jiova mai na ivolavivigi* ena vale i Jiova.+9 Ena ikalima ni yabaki i Jioiakimi+ na luvei Josaia na tui Juta, ena ikaciwa ni vula, era kacivaka na lolo ena mata i Jiova+ o ira kece na lewe i Jerusalemi kei ira kece na biuta mai na koro kece e Juta mera lako i Jerusalemi.10 E mani wilika vakadomoilevu o Peruki mai na ivolavivigi* na ka e tukuna o Jeremaia ena vale i Jiova, ena rumu* nei Kimaraia+ na luvei Safani+ na vunivola,* ena raranivale e cake donuya na matamata vou ni vale i Jiova,+ nira vakarorogo tu na lewenivanua kece.11 Ni rogoca o Maikaia na luvei Kimaraia na luvei Safani na vosa kece i Jiova ena ivolavivigi,*12 e mani lako sobu ina valenitui ena nona rumu na vunivola. Era dabe kece tu kina na turaga:* o Ilisama+ na vunivola, o Tilaia na luvei Semaia, o Elinecani+ na luvei Akipori,+ o Kimaraia na luvei Safani, o Setekaia na luvei Enanaia, kei ira na vo ni turaga.13 E vakasavuya sara vei ira o Maikaia na vosa kece e rogoca ni wilika vakadomoilevu o Peruki mai na ivolavivigi* nira vakarorogo tu na lewenivanua.14 Era talatala vei Peruki o ira kece na turaga nira talai Jiutai na luvei Necanaia na luvei Selemaia na luvei Kusai, era kaya: “Mo lako mai mo kauta mai na ivolavivigi o wilika mera rogoca na lewenivanua.” E mani taura e ligana na ivolavivigi o Peruki na luvei Narai me lako vei ira.15 Era kaya vua: “Mo dabe mada mo wilika vakadomoilevu vei keimami.” E wilika sara vei ira o Peruki.16 Nira rogoca ga na vosa kece qori era veiraici ena rere, era kaya vei Peruki: “Keimami na tukuna sara ga vua na tui na vosa kece qo.”17 Era tarogi Peruki: “Tukuna mada vei keimami, o vola vakacava na vosa kece qo. E tukuna o Jeremaia?”18 E kaya vei ira o Peruki: “E tukuna vei au o koya na vosa kece qo, au qai vola ena iqi ena ivolavivigi* qo.”19 Era kaya na turaga vei Peruki: “Mo lai vunitaki iko, o iko kei Jeremaia, me kua ni dua e kila na vanua drau tiko kina.”+20 Era lako sara vua na tui ina raranivale, era maroroya na ivolavivigi ena rumunikana nei Ilisama na vunivola, era qai tukuna vua na tui na ka kece era rogoca.21 E mani talai Jiutai na tui+ me kauta mai na ivolavivigi, e lai kauta sara mai ena rumunikana nei Ilisama na vunivola. E qai wilika o Jiutai me rogoca na tui kei ira kece na turaga era tu volekata na tui.22 E dabe tiko na tui ena vale ni vulaililiwa ena ikaciwa ni vula* qai waqa tiko e matana na buka e matadravu.23 Ni wilika oti ga o Jiutai e tolu se va na iyatu ni ivolavivigi, e kotiva na iyatu qori na tui ena isele nei vunivola qai biuta ina buka e waqa tiko e matadravu, me yacova ni biu taucoko na ivolavivigi ena buka e waqa tiko e matadravu.24 Era sega ni rere, e sega ni dresulaka na nona isulu na tui se o ira kece na nona tamata era rogoca na vosa kece qo.25 Eratou vakamasuta na tui o Elinecani,+ o Tilaia,+ kei Kimaraia+ me kua ni vakama na ivolavivigi, ia e sega ni rogoci ratou o koya.26 E qai tukuna na tui vei Jiramieli na luvenitui, o Siraia na luvei Asirieli, kei Selemaia na luvei Apetieli me ratou vesuki Peruki na vunivola kei Jeremaia na parofita, ia e vunitaki rau tiko ga o Jiova.+27 E vosa tale vei Jeremaia o Jiova ni vakama oti na tui na ivolavivigi e vola tu kina o Peruki na ka e tukuna o Jeremaia,+ e kaya:28 “Mo taura tale e dua na ivolavivigi, mo vola kina na vosa kece e tu ena imatai ni ivolavivigi e vakama o Tui Jioiakimi e Juta.+29 Mo tukuna vei Tui Jioiakimi e Juta, ‘Qo na ka e kaya o Jiova: “O sa vakama na ivolavivigi qo, o kaya, ‘Na cava o vola kina: “Ena lako dina mai na tui Papiloni me vakarusa na vanua qo, ena vakalala me kua ni tiko kina na tamata kei na manumanu”?’+30 Ia qo na ka e tukuna o Jiova me baleti Tui Jioiakimi e Juta, ‘Ena sega ni dua na nona kawa me dabe ena idabedabe vakaturaga i Tevita,+ ena biu tale ga na yagona mate ena katakata ni siga kei na tegu cevata ni bogi.+31 Au na sauma vua, kei ira na nona kawa, kei ira na nona tamata na nodra cala, au na vakayacora vei ira kei ira na lewe i Jerusalemi, kei ira na lewe i Juta na ca kece au tukuna me baleti ira,+ ia era sega ni vakarorogo.’”’”+32 E taura tale e dua na ivolavivigi o Jeremaia, e solia vei Peruki na luvei Narai na vunivola,+ me vola kina na ka kece e tukuna o Jeremaia e volai tu ena ivolavivigi* e vakama+ o Tui Jioiakimi e Juta. E volai tale kina e levu na vosa va qori.


text:
Luke
Chapter 11
Ena dua na gauna ni a masu tiko o koya ena dua na yasana, ni sa tinia, a sa lako mai vei Koya e dua na Nona tisaipeli ka tukuna vua, "Turaga, mo ni vakavulici keitou mada na cava me keitou tukuna ni keitou sa masu, me vaka na nona vakavulici iratou na nona tisaipeli o Joni."
2 A sa tukuna vei iratou, "Ni dou sa masu, dou cavuta vakaoqo ne: Tamai keimami mai lomalagi, me vakarokorokotaki na yacamuni. Me yaco mai na Nomuni matanitu, me yaco na Nomuni lewa e vuravura me vaka sa caka mai lomalagi.
3 Mo ni solia tikoga vei keimami na madrai e rauti keimami ena veisiga yadua.
4 Mo ni kakua ni cudruvi keimami ena vuku ni neimami valavala ca, ni keimami sa sega talega ni cudruva e dua sai valavala ca vei keimami. Ka moni kakua ni kauti keimami kina vere, ia mo ni vakabulai keimami ga mai na ca."
5 Sa qai tukuna vei ira o koya, taura mada kevaka e dua vei kemudou me tiko e dua nona i tokani, ka o lako vua ena bogi levu ka tukuna vua, 'noqu i tau, mo solia mada vei au e tolu nai buli madrai;
6 ni dua na noqu i tokani e mai vakacegu vakalailai vei au ena nona i lakolako, ka sega sara ga ni dua na ka e tu vei au me'u vakarautaka vua;
7 A sa vosa o koya mai na nona loma ni vale, ka vaka, 'kakua ni o vakasosataki au; na katuba sa sogo tu, ka ratou tiko oqo kei au na luvequ ena rumu ni moce; sa sega ni rawa vei au me'u tucake ka solia vei iko?"
8 "Au tukuna vei kemudou, e dina ni nona i tokani voleka sa sega ni rawa me tucake yani ka solia na ka sa kerea, ia ena vuku ga ni nona sa cikeva tikoga, ena tucake mai kina o koya ka solia vua na veika kece sa gadreva.
9 "Ka'u tukuna vei kemudou, dou kerekere, ena soli vei kemudou; dou vakasaqara, dou na kunea; dou tukituki, ena dolavi mai vei kemudou.
10 "Vei ira vakaaduaga sa kerekere era na rawata, kei koya sa vakasaqaqara ena kunea, kei koya sa tukituki ena dolavi ga mai vua.
11 "Kevaka e dua na tamani gone vei kemudou me kere madrai vua na luvena, ena solia li vua e dua na vatu? Se me kerea e dua na kena ika, ena solia li vua e dua na gata me i sosomi ni ika?
12 "Se me kerea e dua na kena yaloka, ena solia li vua e dua na batibasaga?
13 "Kevaka sa rawa tiko vei kemudou na tamata i valavala ca mo dou solia tiko na ka vinaka vei ira na luvemudou, sa na wacava sara na tamamudou vakalomalagi ena Nona solia na Yalo Tabu vei ira sa kerekere vua!"
14 A sa cemuria tani o koya e dua na tevoro, ka galu talega. Ia ni sa lako tani mai na tevoro, ka vosa rawa tale na galu; a ra sa qoroqoro ga na lewe vuqa.
15 Ia eso era sa tukuna, "Sa cemuria tani o koya na tevoro ena kaukauwa i Velisavuvi, na nodra i liuliu na tevoro."
16 Eso tale, era via vakatovolei koya, ena nodra vinakata mera raica e dua nai vakatakilakila mai lomalagi.
17 Ia o koya, ni sa kila na nanuma ni lomadra, sa tukuna vei ira: "ke sa dua na matanitu era sa dui dre ga na lomadra o ira na lewena e sa na yaco ga kina na rusa, ke dua na vale era sa veisei ga vakavuvale esa na kasura sobu ga.
18 Kevaka sa sega ni duavata tiko mada ga o Setani vei koya ga, ena qai rawa li vakacava me kaukauwa na nona matanitu? Baleta ni dou tukuna tiko ni'u cemuria na tevoro ena kaukauwa i Velisavuvu.
19 "Kevaka Au cemuria tani na tevoro ena kaukauwa i Velisavuvi, ia ena kaukauwa i cei era cemuria tani tiko kina na tevoro o ira na luvemudou? O koya oqo e vinaka mo dou tarogi ira ga.
20 "Ia kevaka Au cemuria tani na tevoro ena kaukauwa ni liga ni Kalou, sai vakaraitaki dina ni sa yaco mai vei kemudou na matanitu ni Kalou.
21 "Ni vakayaragitaki koya vinaka tu na tamata kaukauwa ka yadrava vinaka na nonai tikotiko, ena maroroi vinaka kece na nona i yaya.
22 Ia ni sa lako mai e dua e kaukauwa cake mai vua ka vakamalumalumutaki koya, ka taura kece mai vua na nona i yaragi ka vuni nona qaqa, ka veiwaseyaka na nona i yau kece.
23 "O koya sa sega ni totaki Au sa saqati Au tiko, kei koya sa sega ni vukei au sa vakacacana tiko na ka Au cakava.
24 "Ni sa lako tani mai ena tamata na yalo velavela, sa dauveilakoyaki ena veivanua dravuisiga, me vakasaqara e dua na vanua me vakacegu kina; ni sa sega ni kunea rawa, sa tukuna, au na lesu tale kina noqu vale ka'u a lako tani mai kina."
25 "Ni sa lako mai, sa raica ka taviraka vakavinaka sa qai conaka vakamaqosa.
26 "A sa qai lako ka la'ki kauta tale mai e ratou lewe vitu na yalo e ratou vakadomobula cake sara mai vua ena ca, a ratou sa curu ka vakaitikotiko kina; ia na tamata oqori se bau vinaka cake e liu sa qai ca vakalevu sara ena gauna oqo."
27 Ena Nona vosa tiko ena vuku ni veika oqo, a sa lako mai e dua na yalewa ena kedra maliwa na lewe vuqa, ka tabalaka i cake na domona ka tukuna Vua, "sa kalouvinaka na kete o a lako mai kina, kei na sucu o a sucuma!"
28 Ia sa tukuna o koya, "e uasivi sara mai vei koya oqori e dua, ni sa kalouvinaka o ira sa rogoca na vosa ni Kalou ka tugana sara!"
29 Ni ra sa osodrigi vata mai na tamata, sa qai tekivu o koya me tukuna vei ira, sa dua dina nai tabatamata ca sa tu oqo. Ni koni vakasaqara tiko me dua nai vakatakilakila, ena sega ni vakaraitaki e dua nai vakatakilakila vaka vo nai vakatakilakila i Jona na parofita.
30 "Me vaka sai vakatakilakila o Jona vei ira na kai Ninive, ena vaka talega kina na luve ni tamata kivei ira nai tabatamata oqo.
31 Ena tucake na radi ni ceva ka vakadinadinataka na nodra cala nai tabatamata oqo ena gauna ni veilewai, ni o koya mada ga e lako sara mai nai yalayala kei vuravura me mai rogoca na vuku i Solomoni; ia e dua sa tiko eke sa uasivi cake sara mai vei Solomoni.
32 "Ena siga ni veilewai era na tucake kina na kai Ninive, ka vakadinadinataka na nodra cala nai tabatamata oqo, ni o ira era veivutuni ena vunau i Jona; ia e dua sa tiko eke sa uasivi cake sara mai vei Jona.
33 "Sa sega ni dua me vakawaqaca na cina ka qai vunitaka me kua ni dua e raica, se me biuta ena boto ni sova, ia ena vakadaberi ena kenai tutu ga, me rawa ni ra raica na rarama o ira era curu mai.
34 "Na mata na cina ni yago. O koya oqo ni sa vinaka na matamu ena rarama kina na yagomu taucoko. Ia kevaka me ca na matamu, na yagomu ena butobuto taucoko.
35 "O koya oqo mo dikeva tiko na nomu rarama me kua ni butobuto tiko.
36 "Kevaka sa rarama taucoko tu na yagomu ka sega ni dua na tikina me butobuto, na yagomu taucoko era na ramasese me vaka na ramasese ni cina, ena nona sa caudre tu me vakararamataki iko." Ena Ca Vei Ira Na Farisi Kei Na Vuni Lawa
37 Ena Nona se vosa tiko, sa lako mai e dua na farisi ka sureti Koya me rau la'ki vakayakavi vata mada. A sa lako o koya ka curu i loma ka dabe sara me kana.
38 Ni sa raica na farisi na ka sa cakava o koya sa kurabui sara kina, baleta ni se bera mada ni vuluvulu na ligana sa kana sara.
39 A sa tukuna vua na Turaga, o kemuni na farisi o ni dau savata tikoga na taudaku ni bilo kei na taudaku ni dari, ia na lomamudou sa sinai tu ena kocokoco kei nai tovo vakasisila.
40 "Dou sa sesewa! E sega li ni o koya sa cakava na taudaku sa cakava talega na ka e loma?
41 "Ia ni dou sa solia na ka dou taukena; ena qai savasava vei kemudou na ka kecega.
42 "Ia e ca vei kemudou na farisi! E dina mada ga ni dou sa dinata na nomudou solia nai katini ni veika lalai dou a rawata, ka dou qai vakawaletaka na cudru kei na loloma ni Kalou. O koya oqori e dodonu ga me caka tiko, ka me kua ni guilecavi tiko na kena vo tale.
43 "E ca vei kemudou na farisi! Ni dou dau vinakata nai dabedabe cecere duadua ena loma ni vale ni lotu, kei na nomudou dau kidavaki ira tu na tamata ena vanua ni veivoli.
44 "E ca vei kemudou na daunivolatabu kei na farisi, a dauveivakaisini! Ni dou sa vaka nai bulubulu sa sega ni kune tu, ni ra lakova ka butuka na tamata ka era sega sara ga ni bau kila."
45 Sa qai vosa vei Koya e dua na vuni lawa, ka vaka, "qasenivuli, na Nomuni vosataka tiko na veika oqo o ni sa beitaki keitou tale tikoga kina."
46 A sa tukuna o koya, "Sa ka vakaloloma talega oi kemudou, na vuni lawa! Ni dou vakacolati ira tiko na tamata ena i colacola bibi, ka o kemudou mada ga dou sega ni cola rawa tiko nai colacola oqori ena dua na qaqalo ni ligamudou.
47 "E ca vei kemudou! Ni dou sa taya na kedra i bulubulu na parofita, ka ra a vakamatea o ira na nomudou qase.
48 "Na dina oqo, dou sa vakaraitaka, ni dou duavata ena ka era cakava na nomudou qase; ni ra a vakamatei ira dina, ka o dou qai taya na kedra i bulubulu.
49 "O koya oqo na nona vuku na Kalou sa vosa talega kina, au na vakatalai ira yani na parofita kei na apositolo vei ira, ka na so vei ira era na vakamatea ka vakararawataka;
50 ena tarogi kina nai tabatamata oqo ena vuku ni nodra dra taucoko na parofita, ka se dave sara mai ena i tekivu kei vuravura,
51 mai na dra sara i Epeli kina dra i Sakaraia o koya ka vakamatei ena tadrua ni cabocabo ni soro kei na vale ni soro. Io, Au tukuna vei kemudou, nai tabatamata oqo ena tarogi kina.
52 "E ca vei kemudou na vuni lawa! Ni dou kauta tani na i dola ni kila ka. Ka o kemudou mada ga dou sa sega ni curu rawa kina, ka o dou qai tarovi ira tiko na sa curu tiko kina.
53 Ni tukuna tiko vei ira na veika oqo, a ra sa qai saqati Koya vakaukauwa ena Nona vosa o ira na vuni lawa kei na farisi, ka ra vakatarogi Koya ena vuqa na ka,
54 ena nodra vosa ni veicavilaki vua ka me sauma mai vei ira me rawa ni ra beitaki koya kina.


text:
Turaganilewa
Chapter 10
Ni sa oti o Apimeleki, sa tucake tale mai e dua me vakabulai Isireli, na yacana o Tola na luvei Pua, na luvei Do, mai vei Isakari; ka sa tiko mai Samiri ena veiulunivanua e Ifereimi.
2 Sa vakatulewa e Isireli me ruasagavulu ka tolu na yabaki; sa qai mate ka sa buluti mai Samiri.
3 Sa qai tubu cake tale mai o Jairi, na kai Kiliati, sa vakatulewa e Isireli me ruasagavulu ka rua na yabaki.
4 Sa tolusagavulu na luvena, era sa vodoka tiko e tolusagavulu na asa; sa tiko talega, vei ira e tolusagavulu na veikoro lalai, ka yacana o "Avoti- Jairi" me yacova na siga oqo, ka ra sa tiko mai na vanua o Kiliati.
5 Sa mate o Jairi, ka sa buluti mai Kamoni.
6 Era sa caka ca tale na Isireli ena mata i Jiova, ka qaravi Peali kei Asitoroci na nodra kalou mai Asiria kei na kalou ni Saitoni, na kalou ni Moapi, na nodra kalou na tamata mai Amoni, kei na nodra kalou na Filisitia, era sa besetaki Jiova ka sega ni via qaravi Koya.
7 Sa katakata sara na cudru i Jiova vei ira na Isireli, ka sa volitaki ira ki na ligadra na Filisitia kei na ligadra talega na Amoni.
8 Mai na gauna o ya era sa vakacacani ka vakararawataki na Isireli me tinikawalu na yabaki O o ira kece na luvei Isireli ena tai kadua ni Joritani ena nodra vanua na Amoraiti mai Kiliati.
9 Era sa takoso talega na Amoni mai na Joritani me vaka kei Juta kei Penijamini talega kei na vuvale talega nei Ifereimi. Era sa vakaleqai vakaca sara na Isireli.
10 Era sa tagi na luvei Isireli vei Jiova ka vaka: "Keimami sai valavala ca vei Kemuni, ni keimami biuti Jiova na neimami Kalou ka qaravi Peali!"
11 Sa tukuna kina vakaoqo o Jiova vei ira na luvei Isireli, "Sa sega beka ni'u a sereki kemuni mai vei ira na kai Ijipita kei ira na Amoraiti, mai vei ira na Amoni kei ira talega na Filisitia?
12 "O ira talega na Saitoni, Amalekaiti, na Maonaiti, o ira sa dauvakayalolailaitaki kemuni; o ni a qai tagi mai vei Au, Au sa qai vakabulai kemuni mai na ligadra.
13 "Ia o ni sa vuki tani ga, ka qarava ga na kalou tani. O koya oqo Au na sega ni sereki kemuni tale.
14 "Mo ni qai lako ka tagi vei ira na kalou o ni sa digitaka; laivi ira me ra na vakabulai kemuni ena veikadredre o ni sa sotava tiko."
15 Era sa tukuna na luvei Isireli vei Jiova, "Keimami sai valavala ca! Mo ni cakava vei keimami na veika o ni nanuma ni vinaka vei Kemuni; mo ni vakabulai keimami oqo, keimami sa kerea."
16 Era sa biuta tani na kalou tani mai vei ira ka qaravi Jiova. Na yalona sa sega ni rawa ni vosota na nodra rarawa na Isireli.
17 O ira na Amoni era sa soqoni vata mai vakai tikotiko e Kiliari. Era sa vakasoqoni vata talega na luvei Isireli ka mai tiko e Misipa.
18 O ira na tamata, na nodra i liuliu e Kiliati; era sa veivosaki, vakai ira, "O cei na tamata e rawa ni tekivuna na vala vata kei ira na Amoni? O koya oqo ena i liuliu vei ira na vakaitikotiko e Kiliati."


text:
Vakarota o Tui Sairusi me tara tale na valenisoro (1-4)
Vakarau mera biuti Papiloni na vesu tu kina (5-11)
1 Ena imatai ni yabaki i Tui Sairusi+ e Perisia, me vakayacori na vosa i Jiova ena gusu i Jeremaia,+ e uqeta o Jiova na loma i Tui Sairusi e Perisia me kacivaki e dua na ivakaro ena nona matanitu taucoko, me vola+ tale ga:2 “Qo na ka e tukuna o Tui Sairusi e Perisia, ‘Sa solia vei au o Jiova na Kalou ni lomalagi na matanitu kece e vuravura,+ e lesi au tale ga meu tara e dua na nona vale e Jerusalemi,+ e Juta.3 O koya ga e maliwai ira tiko na nona tamata kece, me tokoni koya mada ga na nona Kalou, me lako cake i Jerusalemi oya e Juta, me tara tale na vale i Jiova na Kalou ni Isireli, e Kalou dina o koya, e tiko e Jerusalemi na nona vale.*4 O koya e tiko vulagi+ ena vanua cava ga e tiko kina, mera tokoni koya na wekana* nira solia vua na siliva kei na koula, na iyau kei na manumanu, kei na isolisoli me baleta na vale ni Kalou dina+ a tiko e Jerusalemi.’”5 Era qai vakarau na turaga ni mataqali nei tamadra na Juta kei Penijamini, o ira na bete kei ira na Livai, o ira kece e uqeta na lomadra na Kalou dina, mera lako cake mera tara tale na vale i Jiova a tiko e Jerusalemi.6 O ira kece na tiko volekati ira era tokoni ira nira solia vei ira na iyaya siliva kei na koula, na iyau, na manumanu, kei na veika talei, me ikuri ni nodra cau.*7 E kauta tale ga mai o Tui Sairusi na iyaya ni vale i Jiova a kauta mai Jerusalemi o Nepukanesa qai biuta ena vale ni nona kalou.+8 E lesi Miciritaci na dauniyau o Tui Sairusi na tui Perisia me kauta mai qai wilika na kena levu me soli vei Sesipasa*+ na turaga e Juta.9 Qo na kedra levu: e 30 na dari koula e vaka na basikete, e 1,000 na dari siliva e vaka na basikete, e 29 na kena isosomi,10 e 30 na boulu koula lalai, e 410 na boulu siliva lalai, e 1,000 na iyaya tale eso.11 E 5,400 kece na iyaya koula kei na iyaya siliva. Qori kece na ka e kauta cake o Sesipasa, ni kauti ira i Jerusalemi na vesu tu+ mai Papiloni.


text:
Cakacaka
Chapter 24
Ni oti e lima na siga, sa basika mai o Ananaiasa na bete levu kei na so na qase ni lotu, kei na dua na loya na yacana o Teritulu, mera mai vakaraitaka vua na kovana na nodra i le me baleti Paula.
2 Ni sa kacivi mai o Paula, sa tucake o Teritulu me vakamacala, ka vaka, keimami mai vakila tu oqo na vinaka sa ka ni nomuni vakatulewa, ena kena drodro vinaka tu na veiqaravi ka sa basika na bula sautu, oqo saka nomuni rai yawa na kovana,
3 Ena vuku saka ni ka oqo, sa dua na ka neimami vakamuduo levu vei kemuni na turaga cecere saka Filikesa.
4 Au sa kerei kemuni saka ki na vakabibi, mo ni vosota vakalailai ka rogoca mada na vosa keitou na tauca e matamuni.
5 Keitou kunea vua na tamata oqo ni dua na dau vakacaca, ka dua e vakaculai ira na Jiu ena veiyasai vuravura taucoko, mera dau vakavunene ena kena saqati na veiliutaki ni matanitu o Roma, o koya e nodra i liuliu na Nasarini.
6 E vaka dukadukalitaka tiko o koya na vale ni soro ena gauna keitou vesuki koya kina, na neitou lawa sa rawa sara ga me keitou sa lewai koya.
7 Ia na kanala o Laisiasa kei ira na nona mataivalu, era qai mai kaliraki koya vakaukauwa ena liga I keimami,
8 Ka vakarota mai o koya me keimami lako mai eke, ni o ni na dikeva vinaka na nona kisi, o ni na qai kila na dina keitou valataka tiko.
9 Ni vosa oti o Teritulu era tokona kece na Jiu na nona vosa ena nodra vaka io kina.
10 Ni sa gauna i Paula, sa vakatara na kovana me tucake o Paula ka me dua nona vosa, ka vaka, au yalo vakacegu ni'u kila ni sa dua na gauna balavu mai oqo o ni liutaka tiko kina na matanitu oqo, ka dei kina na yaloqu me'u na tusanaki au,
11 Kemuni sa rawa ni kila, se bera ni sivia e tini ka rua na siga noqu lako cake ki Jerusalemi me'u la'ki lotu.
12 Era sega ni raici au me'u vakatubura tiko e dua na veivala, se dua na tiko yavavala ena loma ni vale ni lotu se loma ni koro.
13 E sega ni dua nai vakadinadina mera kauta mai, me vakaraitaka ni cala na ka era beitaki au kina.
14 Ia au vakatusa vei kemuni saka, me vaka na nodra i valavala o ira sa musuki ira (Nasarini), au sa qarava na nodra Kalou na tamaqu, ka vakabauta na ka kecega sa volai ena i Vunau kei na nodra i vola talega na Parofita.
15 Au vakabauta na Kalou kei ira talega oqo, ni ra na tucake tale mai na mate o ira na yalo dodonu kei ira nai valavala ca.
16 Ena vuku ni ka oqo au dau saga kina ena noqu kaukauwa taucoko, me donu tiko na vakatulewa ni lomaqu vua na Kalou kei ira talega na tamata.
17 Ena vica na yabaki sa oti, au lesu mai kina i Jerusalemi ena noqu kauta mai nai lavo me mai vukei ira na Jiu, ka me'u mai vakacaboi soro talega vua na Kalou.
18 Ni'u cakava tiko na noqu vakasavasavataki ena loma ni vale ni soro, eso na Jiu mai Esia era tu e kea era vakadinadinataka, ka sega mada ga ni dua nai lawalawa e tu volekati au se dua na veivala me yaco.
19 E dodonu me so vei ira o ya mera tiko eke kevaka au cala dina.
20 Se mera tarogi na tamata oqo na cala cava sara mada era raica vei au ni'u tucake tu e matadra na nodra matabose cecere (Sanidrini).
21 Ka vaka vo ga e dua na ka au tukuna ka sega ni dodonu me'u cavuta, ena noqu kailavaka ena matabose cecere o ya, ni ra na tucake tale o ira na mate.
22 Ia ni sa rogoca o Filikesa na nonai vakamacala, e kila vinaka sara tu ga ni sega ni rawa vei ira sa lotu mera vakavuna na vakacaca, sa vakarubeca ga na kisi ni veilewai, ka tukuna, me sa waraki mada ga o Laisiasa na kanala levu me lako mai, au na qai mai vakatauca kina na noqu lewa.
23 Sa mani vakarota vua na turaga ni valu me tauri tiko mada vakavesu o Paula, ia me soli tiko vua na galala ni veika kece, ka me kakua ni tarovi e dua na wekana ni mai sikovi koya, se kau kani loloma vua.
24 Ni oti e vica na siga rau sa qai lako mai vei Paula o Filikesa kei na watina o Rusila ka yalewa ni Isireli, sa lakovi o Paula ka mai wasea vei rau nai tukutuku i Jisu Karisito.
25 Ni sa wasea vei rau na kena bulataki na yalododonu,na yalo e qaqarauni, kei na lewa dodonu e se bera ni yaco mai, sa domobula o Filikesa ka tukuna, "Mo lako tani sara ga oqo; au na qai kacivi iko tale mai ke sa dua na gauna au galala tale kina."
26 E vinakata tale tikoga o koya, me vaqumia vua nai lavo o Paula me sereki kina, ka veitalai tikoga kina o koya, me lako mai o Paula ena vuqa na gauna me rau dau veitalanoa.
27 Ni sa oti e dua na yabaki sa mai sosomitaki Filikesa o Posese Vesito; ka sa lewa kina o Filikesa me sa vesu tikoga o Paula, ena nona vinakata me vakalomavinakataki ira tiko kina na Jiu.


text:
Vakatautauvata ni dauveiqaravi e sega ni dau veivosoti (21-35)
18 Eratou lako vei Jisu ena gauna ya na tisaipeli eratou qai tarogi koya: “O cei mada e levu duadua ena Matanitu vakalomalagi?”+2 E kaciva mai o Jisu e dua na gone lailai me mai duri ena kedratou maliwa3 qai kaya: “Au tukuna vakadodonu vei kemudou, ke dou sega ni veisau mo dou vaka na gone lailai,+ dou na sega sara ni curu ina Matanitu vakalomalagi.+4 O koya gona, o koya e yalomalumalumu me vaka na gone lailai qo ena okati me levu duadua ena Matanitu vakalomalagi,+5 o koya e vakaceguya e dua na gone lailai va qo ena yacaqu e vakacegui au tale ga.6 Ia o koya e vakatarabetaka e dua vei ira na lalai qo e vakabauti au, e vinaka cake me vesu i domona e dua na vatuniqaqaqi levu e dau dreta na asa, me qai vakadromuci i wasawasa.+7 “Sa rarawa o vuravura ena vuku ni ka e veivakatarabetaki! E macala ni na yaco ga na veivakatarabetaki, ia ena rarawa o koya e vakavuna na tarabe!8 Ke vakatarabetaki iko gona na ligamu se yavamu, muduka laivi qai kolotaka tani.+ E vinaka cake mo bula ni o yavadua se ligadua, e ca me rua na ligamu se yavamu mo qai kolotaki ina buka e sega ni boko rawa.+9 Ke vakatarabetaki iko tale ga na matamu, leuta qai kolotaka tani. E vinaka cake mo bula ni o matadua e ca me rua na matamu mo qai kolotaki ina bukawaqa e Qiena.*+10 Dou kua gona ni beca e dua vei ira na lalai qo, au tukuna vei kemudou ni nodra agilosi mai lomalagi era dau tu ga ena mata i Tamaqu mai lomalagi.+11* ——12 “Na cava dou nanuma? Ke dua na tagane e 100 nona sipi qai yali e dua,+ vakacava ena sega ni biuta tu mada e 99 ena ulunivanua me vaqara na dua e yali?+13 Ke kunea, au tukuna vakadodonu vei kemudou, ena levu cake nona marautaka na dua qo mai na 99 era sega ni yali.14 E sega tale ga ni taleitaka na Tamaqu mai lomalagi me rusa e dua vei ira na lalai qo.+15 “Ke valavala ca e dua na tacimu, lai vakaraitaka vua nona cala ni drau tiko taurua.+ Ke rogoci iko, o sa vakabula na tacimu.+16 Ia ke sega ni rogoci iko, kauta e dua se rua tale, me rawa ni vakadeitaki na ka kece ena itukutuku* ni le rua se tolu na ivakadinadina.+17 Ke sega ni rogoci ratou, tukuna ina ivavakoso. Ke sega tale ga ni rogoca na ivavakoso, me okati o koya me vaka e dua mai na veimatanitu,+ se daukumuni ivakacavacava.+18 “Au tukuna vakadodonu vei kemudou, na ka kece dou vauca e vuravura sa na vauci oti mai lomalagi, na ka kece dou sereka e vuravura sa na sereki oti mai lomalagi.19 Au tukuna tale vakadodonu vei kemudou, ke rau lomavata e le rua e vuravura me rau kerea e dua na ka bibi, ena solia vei rau na Tamaqu mai lomalagi.+20 Na vanua e soqoni kina e le rua se tolu ena yacaqu,+ au na tiko ena kedratou maliwa.”21 E lako yani o Pita qai kaya vua: “Turaga, me valavala ca vakavica vei au na taciqu meu na vosoti koya tiko ga? Me vakavitu?”22 E kaya o Jisu: “Au kaya vei iko, me kua ni vakavitu, ia me vaka77.+23 “Oya na vuna e rawa ni vakatauvatani kina na Matanitu vakalomalagi kei na dua na tui e vinakata mera sauma na nona dauveiqaravi na nodra dinau.24 Ni tekivu na sausaumi e qai kau yani vua e dua na tagane e dinautaka e 10,000 na taledi.*25 Ia ni sega ni sauma rawa, e vakarota na tui me volitaki o koya, o watina, o iratou na luvena, kei na veika kece e taukena me isau ni dinau.+26 E tekiduru na dauveiqaravi qai vakamamasu* vua ena nona kaya, ‘Ni solia mada vei au na gauna, au na sauma kece vei kemuni na noqu dinau.’27 E lomani koya na tui, mani vosoti koya qai bokoca nona dinau.+28 Ia ni sa lako na dauveiqaravi ya erau qai sota kei na dua nona itokani dauveiqaravi e dinautaka tu vua e 100 na dinari,* e kidomoka qai kaya vua, ‘Sauma kece mai na nomu dinau.’29 E tekiduru na nona itokani dauveiqaravi qai vakamasuti koya, ‘Solia mada vei au na gauna, au na sauma kece vei iko na noqu dinau.’30 Ia e sega ni vakadonuya o koya, mani balati koya i valeniveivesu me sauma kece sara na nona dinau.31 Nira raica eso nona itokani dauveiqaravi na ka e yaco, dua na ka nodra rarawa, era lai tukuna sara vua na tui na ka kece.32 E kacivi koya na tui qai kaya vua, ‘O iko na dauveiqaravi torosobu, au bokoca kece nomu dinau ni o mai vakamasuti au.33 E dodonu mo vosoti nomu itokani dauveiqaravi me vaka ga na noqu vosoti iko!’+34 E katakata sara ga na tui qai balati koya i valeniveivesu me sauma kece sara nona dinau.35 Ena sega tale ga ni vosoti kemuni na Tamaqu mai lomalagi+ ke sega ni vu mai lomamuni na nomuni vosoti ira na tacimuni.”+


text:
Epereli 30–Me 6
MARIKA 5-6
Sere 151 kei na Masu
iTekivu ni iVakamacala (Me kua ni sivia na 3 na miniti)
IYAU MAI NA VOSA NI KALOU
“Tu Vei Jisu na Kaukaua me Vakaturi Ira na Wekada Lomani”: (10 min.)
Mar 5:38—Eda rarawa ni takali e dua eda dau lomana
Mar 5:39-41—E tu vei Jisu na kaukaua me vakayadrati ira na “moce” se o ira na mate (“e sega ni mate . . . e moce ga” ivakamacala ni vosa ena Mar 5:39, nwtsty)
Mar 5:42—Ena ‘marautaki’ dina na veivakaturi sa voleka (jy 118 ¶6)
-
Vakekeli ena Vosa ni Kalou: (8 min.)
Mar 5:19, 20—Na cava e rairai veisau kina na ka e cavuta o Jisu ena ituvaki qo? (“tukuna vei ira” ivakamacala ni vosa ena Mar 5:19, nwtsty)
Mar 6:11—Na cava na ibalebale ni “kuretaka tani na kuvuniqele mai yavamudou”? (“kuretaka tani na kuvuniqele mai yavamudou” ivakamacala ni vosa ena Mar 6:11, nwtsty)
Na cava au vulica me baleti Jiova ena wili iVolatabu ni macawa qo?
Na cava eso tale na iyau vakayalo o raica ena wili iVolatabu ni macawa qo?
-
Wili iVolatabu: (Me kua ni sivia na 4 na miniti) Mar 6:1-13
GUMATUA ENA CAKACAKA VAKAITALATALA
iKarua ni Veisikovi Lesu: (Me kua ni sivia na 3 na miniti) Vakayagataka na vakatutu ni veivosaki. Vakaraitaka vei itaukeinivale na website na jw.org.
iKatolu ni Veisikovi Lesu: (Me kua ni sivia na 3 na miniti) Digia nomu tikinivolatabu kei na vakatutu ni veisikovi lesu.
Vuli iVolatabu: (Me kua ni sivia na 6 na miniti) bhs wase 3 ¶23-24—Me laurai ni tara na lomana.
NODA BULA VAKARISITO
“Maqosa ni Vakayagataka na iYaya ni Veivakavulici”: (5 min.) Mera vakaitavi na vakarorogo.
Veivakacegui na iSoqosoqo i Jiova: (10 min.) Mera vakaitavi na vakarorogo. Me saravi na vidio. Oti me tarogi na taro qo: Na ituvaki dredre cava erau sotava na veiwatini na Pera? Erau vosota vakacava? Na cava meda dei tiko ga kina ena noda ituvatuva vakayalo nida sotava na ituvaki dredre?
Vuli iVolatabu ni iVavakoso: (30 min.) jy wase 19 ¶1-9
Railesuvi na ka e vulici qai vakamacalataka vakalekaleka na ka ena vulici ena macawa tarava (3 min.)
Sere 72 kei na Masu


text:
Author: Atu Kurumudu
Page: 7
Sega sara ni rawai Ardie Savea na veitukutuku era vakaraitaka tiko na dau-ni-veitokoni kina timi ni All Blacks ena nodratou a mai qaqa vei Ireland. Kuria o Savea ka kaya , ni dodonu me ratou namaka na revurevu ni veika ena via sauma lesu mai na timi ni Ireland ena nodrau sota ka tarava e […]
Mai leqa e dua na turaga ka udolu era sa mai toki taki ena waluvu kei na tau bi ni uca e yaco tiko mai Sydney , Ositerelia. Sogo na gaunisala kei na nodra sa vakaroti na lewenivanua me ra kakua ni takosova na vanua luvu. Ena vanua vata talega ga qo ra mai leqa […]
E dua na taba ni veiqaravi ka vukea vakalevu na veivakararamataki ena kena vulici na qito qo na Netevolo sai koya na NetGo Fiji. NetGo Fiji e vaka toka me dua na porokaramu vakarautaki mai Niusiladi ka rau qai cakacaka vakavoleka kina o Netball Fiji kei Netball NZ ena kena vakaveiwekanitaki na vakatavulici ni Netball […]
Era bau laki veimaliwai talega na goneturaga Peresitedi, Ratu Wiliame Katonivere, ena kena marautaki na Siga kei Matariki ena nodrai tikotiko na Mata ni matanitu ko Niusiladi e MuanikauĀ ena bogi ni Moniti ga qo. Nai tovo dina vaka-Maori e matanataki ena soqo lagilagi ni veisotari oqo. Na yaca na Matariki e umani ruarua kina na […]
Se da tiko vinaka sara ga ena yamotu ni COVID-19 eda sa na bula vata voli ena veigauna me vaka ga na mate taka era tu. Draki batabata vakaoqo sa na gadrevi na noda maroroi ira vinaka na noda lewe ni vuvale. Meda qarauna ka wanonova matua sara nai vakatakilakila eso ni Kovidi kesa mani […]
Mai leqa e dua na gone yabaki 6 ena kena mai kama yavu nodratou vale mai Martintar, Namaka ena bogi ena noa. Ciqomi na qiri ena 917 mai vei iratou na tabana ni ovisa rauta toka na 9 na kaloko ena bogi ka ratou yaco yani kina kei na tabacakacaka ni boko buka . E […]
E ratou lewe 3 eratou mai tauri vakavesu tiko ena gauna oqo ka vakabauti ni ratou mai vakavuna nodra mai leqa e 46 na lewenivanua ena gauna era toki ka takosova na i yala ni vanua ena dua na lori mai Texas. Mai yaco na veika oqo ena Ceva i Ra kei San Antonio’s ena […]
Rauta ni sivia e 500 na lewenivanua era mavoa ka 5 na era mai leqa ni oti na kena mai kasura na vale ni sarasara ena gauna e vakayacora tiko kina na qito vei vei ira na bulumakau e lomani rara mai El Espinal Colombia. Na valenisarasara kau taba tolu qo e mai mai kasura […]
Mai leqa tiko e dua na lewenivanua, ka mavoa e 6 wili kina e dua na gone-yalewa lailai yabaki 6, ena nodratou vaka-vukaca yani o Rusia e vica sagavulu na gasau-kuro kina dua na tabavale mai Ukraine. Yaco tiko na veivaluvaluti oqo, ena nodratou bose tiko e vica na matanitu lelevu me tolu na siga […]
E ratou sa rawata na ulu ni covi ni Farebrother o Nadroga ena nodratou vakadrukai Nadi ena kai 20-19 mai Prince Charles Park mai Nadi ena yakavi nikua. Tolu na sikoa e ratou mai tabaka na timi ni Nadroga mai Jack Volavola, Taitusi Lulusini kei Joji Kunavula. Ia, ea qai mai vakacuruma e dua nai […]


text:
LESONI 4
Sala o Rawa ni Kilai Koya Kina na Kalou
E rawa mo kilai Jiova ena nomu wilika na iVolatabu. Ena dua na gauna balavu sa oti, a digitaka kina na Kalou e so na tamata mera vola na lomana. Na veika era vola e sa lewe ni iVolatabu. Nikua, eda na kilai koya na Kalou ena noda wilika na iVolatabu. Ni volai ena iVolatabu na vosa i Jiova se nona itukutuku, e dau vakatokai tale ga kina me Vosa ni Kalou. Dodonu meda vakabauta na ka kece e volai ena iVolatabu, baleta o Jiova e sega ni lasu rawa. ‘E sega ni rawa ni vosa lasu na Kalou.’ (Iperiu 6:18) Na ka dina e tiko ena Vosa ni Kalou.—Joni 17:17.
Na iVolatabu e dua vei ira na iloloma talei ni Kalou vei keda. E vaka e dua na ivola e vola e dua na tama dau loloma vei ira na luvena. E tukuna vei keda na nona yalataka na Kalou me veisautaka na vuravura me vanua vinaka ni bula—me parataisi. E tukuna vei keda na ka e sa cakava oti, na ka e cakava tiko, kei na ka e se vo me cakava vei ira na luvena yalodina. E vukei keda meda walia na noda leqa, meda kunea tale ga na sala meda marau kina.—2 Timoci 3:16, 17.
Maciu 10:8) Kena ikuri, e rawa mo tiko ena soqoni vakarisito. Dau vakayacori oqo ena nodra valenilotu e vakatokai na Kingdom Hall. Ke o dau lakova na soqoni vakarisito, ena totolo sara nomu kilai koya na Kalou.Era itokani ni Kalou na iVakadinadina i Jiova; era na vukei iko mo kila na ka e kaya na iVolatabu. Tukuna ga vei ira ni o via vulica na iVolatabu. Era na sega ni lavaka vei iko mo sauma. (
O na rawa ni kilai koya na Kalou mai na veika e bulia. Me kena ivakaraitaki, e kaya na iVolatabu: “Sa bulia na lomalagi kei vuravura na Kalou.” (Vakatekivu 1:1) Ena gauna e bulia kina “na lomalagi” o Jiova, a bulia na matanisiga. Na cava eda kila rawa e kea me baleti koya na Kalou? Eda kila rawa e kea na kaukaua levu i Jiova. O koya duadua ga e rawa ni bulia na ka kaukaua me vaka na matanisiga. Eda kila tale ga kina ni o Jiova e Kalou vuku, baleta ni vuku ga e buli rawa kina na matanisiga me solia mai na katakata kei na rarama, ia e sega ga ni yavu rawa.
Veika e bulia o Jiova e vakaraitaka ni lomani keda. Vakasamataka mada na veimataqali vuanikau era tu e vuravura. E rawa sara ni a vakarautaka vei keda o Jiova e dua ga na mataqali vuanikau—se kua sara ga ni dua. Ia, e vakarautaka ga vei keda o Jiova na veimataqali vuanikau ena kedra dui ibulibuli, kedra levu, rokadra, kei na kedra ikanakana. E vakaraitaka oqo ni o Jiova e sega ni Kalou dau loloma wale ga, e Kalou lomasavu, dauveinanumi, qai yalovinaka.—Same 104:24.


text:
E iMatai ni Tui Tabu o Pita?
“E lesi o Kadinala Jorge Mario Bergoglio, S.J., me Bete Levu Sara, me ika265 ni bete e sosomitaki Pita.”
—Nodra itukutuku na lotu Katolika na VATICAN INFORMATION SERVICE, VATICAN CITY, MAJI 13, 2013.
“E cecere sara na nona itutu na bisovi ni Roma ena Lotu kece, ni sosomitaki Saint Peter ena nona veilesi o Jisu Karisito.”
—iTukutuku mai na ivakavuvuli ni ivola THE PRIMACY OF THE BISHOP OF ROME DURING THE FIRST THREE CENTURIES, 1903, E VOLA O VINCENT ERMONI.
“Ke dua e vakacala nona . . . sosomitaki Pita na Bete ni Roma ena itutu qori; ena cati sara ga [ena okati me vukitani].”
—Mai na matabose e kilai me THE FIRST VATICAN COUNCIL, JULAI 18, 1870.
VEI ira e vica vata na milioni na lotu Katolika e vuravura, na lawa ni 1870 me baleta na matabose ni Vatican Council e vakatulewa sara ga ni lotu, me kua ni saqati, ni nodra ivakavuvuli dei qori. Ia ena vinaka me tarogi, e yavutaki vakaivolatabu? Vakacava na Tui Tabu o Francis, e sosomitaka dina na yapositolo o Pita? E imatai ni tui tabu o Pita?
“AU NA TAUYAVUTAKA NOQU LOTU ENA VATU QO”
Na vakatulewa ni matabose ena 1870 e yavutaki sara ga vakatabakidua ena nodrau veivosaki o Jisu kei Pita ena Maciu 16:16-19 kei na Joni 21:15-17. E laurai ena rua na tikinivolatabu qori kei na so tale, ni a vakacolati o Pita ena dua na itavi bibi ena kedra itukutuku na lotu vaKarisito taumada. E tukuna tale ga o Jisu vei Pita ena imatai ni gauna rau sota kina, ni na dei nona ivalavala me vaka na vatu. (Joni 1:42) Ia vakacava a lesi Pita o Karisito ena dua na itutu cecere?
Ena Maciu 16:17, 18, e kaya o Jisu vei Pita: “Au kaya vei iko, o iko o Pita [kena ibalebale “O Koya na Vatu”], au na tauyavutaka noqu lotu ena vatu qo.” * Vakacava, e vakaibalebaletaka tiko o Jisu ni na tauyavutaka ga e dua na tamata me vakataki Pita na nona “lotu” se ivavakoso? Ena lesi o Pita me liutaki ira na imuri kece i Jisu? Cava nodratou rai na vo ni yapositolo eratou a tiko ena veivosaki qori me baleta na ka e tukuna o Jisu? E tukuni ena Kosipeli ni ratou a veiletitaka vakavica ena dua na gauna e muri se o cei e cecere. (Maciu 20:20-27; Marika 9:33-35; Luke 22:24-26) Ke sa digitaki Pita oti tu o Jisu ena dua na itutu cecere, me na veiletitaki tale va qori se o cei e cecere vei ratou na yapositolo?
Aisea 8:13, 14; 28:16; Sakaraia 3:9) Na gauna e lavetaka tiko kina e dua na nona ivola vei ira na nona itokani vakabauta, e vakamacalataka ni o Jisu Karisito, na Mesaia e “vatu ena tutunivale.” E vakayagataka o Pita na vosa vaKirisi na pe’tra (na vosa vata ga e kune ena ka e kaya o Jisu ena Maciu 16:18) me dusi Jisu duadua ga.
Na yapositolo tale ga o Paula e imuri yalodina i Jisu. Vakacava, a vakabauta ni lesi Pita ena dua na itutu cecere o Jisu? Nona vakavinavinakataki Pita tiko ena ivavakoso lotu vaKarisito taumada, e vola kina ni o Pita e dua vei ira e “nanumi me duru ni ivavakoso.” Ia e kila vinaka tu o Paula nira levu tu na “duru ni ivavakoso.” (Kalatia 2:9) Ke sa lesi Pita oti gona o Jisu me ulu ni ivavakoso, era na sega ni raici koya na nona itokani vakabauta me dua e nanumi tu ga me duru ni ivavakoso.
Ni vola tiko o Paula na nona dau veivakaduiduitaki o Pita, e tukuna kina vakadodonu ena veidokai: “Au saqati koya e matana ni cala sara ga.” (Kalatia 2:11-14) E sega ni vakabauta o Paula me na tauyavutaka na nona lotu se ivavakoso o Karisito e dua e kawa ivalavala ca se o Pita. E vakabauta ga ni na tauyavutaka o Jisu Karisito. E kila o Paula ni “vatu o Karisito.”—1 Korinica 3:9-11; 10:4.
“O IKO O PITA . . .”
Eda na kila vakacava na ibalebale ni vosa: “O iko o Pita, au na tauyavutaka na noqu lotu ena vatu qo”? Ena vinakati meda kila vinaka na kena ikotokoto. Cava rau a veivosakitaka tiko o Jisu kei Pita? Se qai tarogi ratou ga nona tisaipeli o Jisu: “Cava dou nanuma baleti au?” Sega tale ni wawa o Pita ni sauma: “O kemuni na Mesaia, na Luve ni Kalou Maciu 16:15-18.bula.” Nona rogoca qori o Jisu e vakavinavinakataki koya qai kaya ni na tauyavutaka nona “lotu” se ivavakoso ena dua na “vatu” dei, macala ga ni o Jisu, ni se qai vakatusa oti ga o Pita ni vakabauti koya.—
Eda na kila vakacava na ibalebale ni vosa: “O iko o Pita, au na tauyavutaka na noqu lotu ena vatu qo”?
Me salavata ga kei na nanuma qori, e levu na “iLiuliu ni Lotu” era vola ni vatu e tukuni tiko ena Maciu 16:18 e dusi Karisito. Kena ivakaraitaki, e vola o Augustine ena ikalima ni senitiuri: “E kaya na Turaga: ‘Au na tauyavutaka na noqu lotu ena vatu qo,’ ni a tukuna vua o Pita: ‘O kemuni na Karisito na Luve ni Kalou bula.’ Na vatu gona qo, o a vakadinadinataka, au na tauyavutaka kina na noqu Lotu.” E tukuna vakavica o Augustine ni o Karisito ga na “Vatu (se Petra).”
Ke lewai o Augustine kei ira eso tale ena ivakatagedegede ni ivakavuvuli ni lotu Katolika nikua, ena tukuni nira vukitani. E kaya e dua na daunicioloji e Suwitisiladi o Ulrich Luz, na nodra duavata na vuku ni iVolatabu nikua me baleta na ulutaga qo era na beitaki ga kina nira vukitani ena matabose ni 1870 na Vatican Council.
E ISOSOMI KEI PITA NA TUI TABU?
E sega mada ga ni kila na yapositolo o Pita na icavuti “tui tabu.” Ia me yacova na ikaciwa ni senitiuri, e levu na bisovi era sega ni kai Roma era sa vakayagataka na icavuti qori. A sega ni vakayagataki vakalevu na icavuti qori me yacova na icavacava ni ika11 ni senitiuri. Era sega tale ga ni kaya na lotu vaKarisito taumada ni dua ena sosomitaki Pita ena itavi a kainaki ni a lesi vua. E kaya kina na vuku ni Jamani o Martin Hengel ni “sega na ivakadinadina ena itukutuku makawa se ivakavuvuli vakalotu me dusia ni a bau dua na ‘itutu’ me baleta na tui tabu.”
Me kena itinitini: Vakacava, e imatai ni tui tabu o Pita? A sosomitaki koya e dua? E yavutaki dina vakaivolatabu na ivakavuvuli era lewa ga na lotu Katolika me baleta na tui tabu? Na kena isaunitaro rawarawa ga na sega. Ia o Jisu a tauyavutaka ga na nona lotu kei na nona ivavakoso dina. (Efeso 2:20) Qo na taro bibi meda vaqaqa, Au sa kunea na ivavakoso dina?
^ para. 8 Na veitikinivolatabu kece ena ulutaga qo e lavetaki mai na iVolatabu na Catholic New American Bible, e vakayagataki tiko ena Vatican website.


text: 12 E vosa tale vei ira o Jisu ena vosa vakatautauvata ni kaya: “E dua na turaga e tea e dua na loganivaini,+ e vakabaitaka, e kelia e dua na ikeliniwaini, e tara e dua na valececere,+ e lisitaka vei ira eso na dauteitei, qai lako i vanuatani.+2 Ni sa vulaimatua, e qai tala e dua nona tamata cakacaka me lai kauta mai eso na vuanivaini vei ira na dauteitei.3 Ia era vesuki koya, ra mokulaka, ra qai vakatalai koya me lesu ligalala.4 E tala e dua tale nona tamata cakacaka, ia era mokuta na uluna ra qai vosavakacacataki koya.+5 E qai tala e dua tale, era vakamatei koya tale ga, kei na so tale, eso vei ira qo era mokulaki, so era vakamatei.6 Sa qai vo vua e dua, na luvena tagane lomani.+ E talai koya sara e muri, e kaya, ‘Era na doka na luvequ.’7 Ia era kaya na dauteitei, ‘O koya sara ga qo ena taukena na loganivaini.+ Mai, tou vakamatei koya me nodatou na nona ivotavota.’8 Era kauti koya, ra vakamatea, ra qai kolotaki koya ina taudaku ni loganivaini.+9 Na cava ena cakava na itaukei ni loganivaini? Ena lako mai me vakamatei ira na dauteitei, qai solia na loganivaini vei ira eso tale.+10 Oni a sega ni wilika na tikinivolatabu qo? ‘Na vatu era a cata na matai e sa mai ivakadei ni tutunivale.*+11 Qo e vu mai vei Jiova,* e veivakurabuitaki e matada.’”+12 Era sa qai via vesuki koya nira kila ni nona vosa vakatautauvata e baleti ira sara ga, ia era rerevaki ira na lewenivanua. Era mani biuti koya tu ra lako yani.+13 Oti era talai tale mai eso na Farisi kei ira na ito i Eroti mera mai vakavosaka me rawa ni tauca e dua na vosa mera beitaki koya kina.+14 Nira yaco ga yani era kaya vua: “Qasenivuli, keimami kila ni dau dina na nomuni vosa, oni sega tale ga ni rerevaka e dua, ni oni sega ni kauaitaka na kena irairai e sau, ia oni vakavuvulitaka ga na sala ni Kalou me salavata kei na ka dina. E dodonu me saumi vei Sisa na ivakacavacava se sega?15 Me keimami sauma se kua?” Ni siqema o Jisu na nodra inaki ca, e kaya vei ira: “Na cava oni vakatovolei au kina? Ni kauta mai vei au e dua na dinari* meu raica.”16 Era kauta mai vua e dua, e qai kaya vei ira: “Na mata i cei kei na yaca i cei qo?” Era kaya vua: “Nei Sisa.”17 Mani kaya vei ira o Jisu: “Ni solia vei Sisa na ka e nei Sisa,+ vua na Kalou na ka e nona na Kalou.”+ Dua na ka na nodra qoroi koya.18 Era lako yani vua na Setoki, o ira na sega ni vakabauta na veivakaturi,+ ra qai tarogi koya:+19 “Qasenivuli, a vola vei keda o Mosese ke mate e dua na tagane qai sega na luvena, me vakawati o tacina kei na nona yada me rawa ni bau vakaluveni kina.+20 Eratou le vitu na veitacini tagane. E vakawati na kena imatai qai mate, ia e sega na luvena.21 Erau qai vakawati o nona yada kei na ikarua ni tacina, ia e mate tale ga ni bera ni vakaluveni, e yaco na ka vata ga qo vua na ikatolu ni tacina.22 Eratou sega ni vakaluveni kece na le vitu. E qai mate sara e muri o yalewa.23 Ena gauna ni veivakaturi, o cei vei ratou qo ena watina? Ni ratou a vakawatitaki koya kece na le vitu.”24 E kaya vei ira o Jisu: “Vakacava, e sega ni vu ni nomuni rai cala na nomuni sega ni kila na iVolatabu se na kaukaua ni Kalou?+25 Nira vakaturi mai na mate, era na sega ni vakawati na tagane, era na sega tale ga ni soli na yalewa mera vakawati, era na vakataki ira ga na agilosi mai lomalagi.+26 Ia me baleta na nodra vakaturi na mate, oni sega beka ni wilika na itukutuku ni kau vakavotona ena ivola i Mosese, ni a kaya vua na Kalou: ‘O yau na Kalou i Eparama, na Kalou i Aisake, kei na Kalou i Jekope’?+27 E sega ni nodra Kalou na mate o koya, e nodra Kalou ga na bula. Sa cala sara ga na nomuni rai.”+28 E lako mai e dua na vunivola qai rogoca na nodra veivosaki, e kila ni sauma vinaka o Jisu na nodra vakatataro, mani taroga: “Cava na imatai ni ivunau?”*+29 E sauma o Jisu: “Qo na imatai ni ivakaro, ‘Rogoca, kemuni na Isireli, o Jiova,* na noda Kalou, e dua ga na Jiova,*30 ia mo lomani Jiova* na nomu Kalou ena lomamu taucoko, ena nomu vinaka taucoko, ena nomu vakasama taucoko, kei na nomu kaukaua taucoko.’+31 Qo na kena ikarua, ‘Mo lomana na kainomu me vaka nomu lomani iko.’+ E sega tale ni dua na ivunau e uasivi rau na ivunau qo.”32 E kaya vua na vunivola: “Qasenivuli, e dina na ka oni tukuna, ‘E dua ga o koya, e sega tale ni dua erau le rua,’+33 na noda lomani koya ena lomada taucoko, noda vakasama taucoko, noda kaukaua taucoko, kei na noda lomani ira na kainoda me vaka noda lomani keda, e uasivia na isoro kama kei na isoro kece.”+34 Ni kila o Jisu ni sauma vinaka sara ga na vunivola na taro ya, mani kaya vua: “O sa volekata sara na Matanitu ni Kalou.” Oti ya, e sega tale ni dua e doudou me tarogi koya.+35 E tomana o Jisu nona veivakavulici ena valenisoro ni tukuna: “Era kaya tu vakacava na vunivola ni luvei Tevita o Karisito?+36 Ni o Tevita mada ga e tukuna ena veiuqeti ni yalo tabu,+ ‘E kaya o Jiova* vua na noqu Turaga: “Dabe ena ligaqu imatau meu vakamalumalumutaki ira mada na kemu meca e ruku ni yavamu.”’+37 E vakatokai koya o Tevita me ‘Turaga,’ me qai luvena tu vakacava?”+Era marautaka na ilala levu ya na vakarogoci koya tiko.38 E kuria nona veivakavulici: “Ni qarauni ira na vunivola nira dau via vakaraitaka wavoki nodra isulu balavu, mera kidavaki ena vanua ni veivoli+39 mera dabe tale ga ena idabedabe e liu ena valenilotu kei na idabedabe dokai ena gauna ni vakayakavi.+40 Era dau namuti ira na yada, ra qai masu vakarairai nira masu vakabalavu. O ira qo ena bibi sara na kedra itotogi.”41 E qai dabe o Jisu ena vanua e raici ira mai kina na lewenivanua nira biuta nodra ilavo ena kato ni cau+ e tu e kea, e levu na vutuniyau era mai biuta kina e levu na ilavo.+42 E lako mai e dua na yada dravudravua qai biuta e rua na ilavo lailai sara.*+43 Mani kacivi ratou nona tisaipeli qai kaya vei ratou: “Au tukuna vakadodonu vei kemudou, vei ira kece na mai biu ilavo ena kato ni cau, e levu duadua na kena e biuta na yada dravudravua qo.+44 Nira biuta na ivovo ni nodra ilavo, ia na yada qo e biuta na qavuna e toka vua, na ka sara ga me bula kina.”+


text:
IVOLA NI SOQONI–NODA BULA VAKARISITO KEI NA CAKACAKA VAKAITALATALA Me 2016
Vakatutu
Vakatutu ni kena soli Na Vale ni Vakatawa kei na ivola Kaya na iVolatabu. Vakayagataka na vakatutu mo bulia kina na nomu ivakamacala.
IYAU MAI NA VOSA NI KALOU
Marautaka o Jiova Nida Veimasulaki
E tukuna na Kalou vei Jope me masulaki ratou na nona itokani sega ni dauloloma. E vakalougatataki vakacava o Jope ena nona vakabauta kei na vosota? (Jope 38-
NODA BULA VAKARISITO
O sa Vakayagataka Tiko na JW Library?
O na raica vakacava na app? E yaga vakacava vei iko ena soqoni kei na cakacaka vakaitalatala?
IYAU MAI NA VOSA NI KALOU
Meda Veiyaloni kei Jiova, ena Vinakati Meda Rokovi Jisu
Era raica vakacava na veimatanitu na lewa i Jisu? Na cava e bibi kina meda rokovi Jisu na Tui lumuti ni Kalou? (Same 2)
IYAU MAI NA VOSA NI KALOU
O Cei me Vulagi ena Valelaca i Jiova?
E vakamacalataki ena Same 15 na itovo e vinakata o Jiova vua na nona itokani.
NODA BULA VAKARISITO
Na Yaga ni JW Library
Na yaga ni porokaramu ena vuli, soqoni, kei na cakacaka vakaitalatala.
IYAU MAI NA VOSA NI KALOU
E Kilai na Mesaia ena Parofisai
Raica na kena vakayacori vei Jisu na parofisai me baleta na Mesaia ena Same 22.
IYAU MAI NA VOSA NI KALOU
Rai Vei Jiova Mo Yaloqaqa
Eda na yaloqaqa vakacava me vakataki Tevita? (Same 27)


text:
Wase 23
E lima na ivakatakila sa vakatakilai yani mai vei Josefa Simici na Parofita, mai Menijesita, Niu Ioka, ena Epereli, 1830, me baleti Oliva Kaudari, Airame Simici, Samuela H. Simici, Josefa Simici Levu, kei Josefa Naiti Levu. Me isau ni nodratou gagadre na lewe lima sa cavuti koto e cake na yacadratou, me ratou kila na nodratou dui itavi, a vakatataro na parofita vua na Turaga ka ciqoma kina e yadua na ivakatakila me baleti iratou yadua.
1–7, Ko ira na tisaipeli ka ra a kacivi taumada me ra dauvunau, dauveivakauqeti ka vakaukauwataka na Lotu.
1 Raica, au tukuna mada vei iko, Oliva, e vica na vosa. Raica, ko sa vakalougatataki, ka sega ni cudruvi. Ia mo qarauna na aqaciqacia, mo kakua kina ni rawai ena bveitemaki.
2 Vakayacora na nomu ilesilesi vei ira na lewe ni lotu, kei ira tale ga na kai vuravura, ia ena qai dolavi na lomamu mo vunautaka yani na dina, ena gauna oqo ka sega ni mudu. Emeni.
3 Raica, au na tukuna mada vei iko, Airame, e vica na ka; ni ko sa sega talega ni cudruvi ko iko, ka sa dolavi na lomamu ka sereki na wa ni yamemu; ka sa nomu ilesilesi mo aveivakauqeti vei ira na lewe ni lotu. O koya ena dei tikoga kina ki na lotu me sega ni mudu na nomu itavi, ka ni oqo e baleta na nomu matavuvale. Emeni.
4 Raica, au na tukuna mada vei iko, aSamuela e vica na ka; ni ko sa sega talega ni cudruvi ko iko, ka sa nomu ilesilesi mo veivakauqeti, ka vaqaqacotaka na lotu; ka ko se sega mada ni kacivi mo vunau yani ki vuravura. Emeni.
5 Raica, au na tukuna mada vei iko, Josefa, e vica na ka; ni ko sa sega talega ni cudruvi ko iko, ka sa nomu ilesilesi mo veivakauqeti, ka vaqaqacotaka na lotu; ka sa nomu ilesilesi oqo, mai na gauna oqo ka sega ni mudu. Emeni.
6 Raica, au sa vakatakila vei iko, Josefa Naiti, ena veivosa oqo, mo taura cake na nomu akauveilatai ka gumatua sara ena bmasu cvotu e matadra na tamata, kei na nomu masu vuni tale ga, io mo dau masu ena nomu vuvale, ena kedra maliwa na wekamu kei na veivanua kecega.
7 Ia, sa nomu itavi mo acuru ki na lotu dina oqo, ka ia tikoga na veivakavulici kei na veivakauqeti, io mo rawata kina na isau ni nomu cakacaka. Emeni.


text:
NA VALE NI VAKATAWA Nb. 3 2020 | Tawamudu Nona Veivakalougatataki na Kalou Dauloloma
Kila na veivakalougatataki qori, na vuna mo vakabauta kina, kei na sala ena yaga kina vei iko.
Na Kalou Dauloloma ena Vakalougatataki Iko me Tawamudu
O via bula ena vuravura e sega kina na ivalu, basulawa, kei na tauvimate? Qori na ka e yalataka na Kalou, e sega ni tatadrataki tu ga.
E Kauaitaki Keda Vakacava na Dauveibuli Yalololoma?
Me vaka e dua na tama dauloloma, e qarava vinaka na Kalou na nona vuvale. Ena sala cava?
E Laurai i Vei na ka e Yalataka na Dauveibuli Yalololoma?
E vakayagataki ira vakacava na parofita na Kalou mera vola na nona ivola vei keda?
Vakacava e Veisau na Vosa Volai ni Kalou?
Raica na ka era dikeva na kenadau me baleta na iVolatabu sa tu nikua.
Vulica na iTovo ni Kalou Vei Ira na Parofita
Ratou vukei keda e tolu na tagane meda kila na itovo ni Kalou, kei na sala meda rawata kina na nona veivakalougatataki.
Masuta Tiko ga na Veivakadonui ni Kalou
Eda na masu vakacava vua na Kalou me rawa ni rogoca qai vakalougatataki keda?
Era na Vakalougatataki na Talairawarawa Vua na Kalou
Dikeva mada e rua na sala e vu ni veivakalougatataki kina na noda talairawarawa vua na Kalou.
Eda na Lomani Ira Vakacava na Wekada?
E sega ni rawarawa noda vakaraitaka na loloma, ia eda rawa ni cakava.
Era na Vakalougatataki na Dauveivukei
Eda na vukei ira vakacava me rawa ni vakalougatataki keda na Kalou, qai vakadonui keda?
Marautaka Nona Veivakalougatataki na Dauveibuli me Tawamudu
Ena vakacava na bula e vuravura ni sa vakayacora na Kalou na ka e yalataka vei Eparama?
O Bau Vakasamataka Tu?
Kila na isaunitaro me baleta na iwali ni leqa, kei na Kalou.